text:
KADAANAN A SALA. Agpeggad a mapukaw ditoy pagilian dagiti kadaanan a sala kas iti ngato nga impabuya dagiti Grade school pupils ti Britespark gapu ta naaringanen dagiti agtutubo a Pilipino iti kaugalian dagiti ganggannaet nangruna iti Lumaud ket iti panagdadarison ditoy pagilian dagiti naparagsit\ ken moderno a sala iti Lumaud, dagitoy ti inarakup dagiti agtutubo a nakaipasulian ken nakalipatanda kadagiti nagkauna a sala dagiti immun-una a kaputotan. (Tawid News)
You are here: Home › Archive › Media › Banner Photo › KADAANAN A SALA


c: text/html

text:
Gobierno ti Hapon
Ti gobierno ti Hapon ket maysa a batay-linteg a monarkia a ti kabilegan ti Emperador ket awan patingnga. Kas maysa a seremonial a daulo, naipalpalawag isuna babaen ti 1947 a batay-linteg a kas "ti simbolo iti estado ken iti panagkaykaysa dagiti tattao". Ti bileg ket tengtenglen babaen ti Kangrunaan a Ministro iti Hapón ken dagiti dadduma paya a nabutosan a kam-kameng iti Dieta, a ti katurayan ket karbengan a naited kadagiti tattao a Hapon.[1] Ti Emperador ket agtignay a kas ti daulo iti estado kadagiti diplomatiko nga okasion. Ni Akihito ket isu ti agdama nga emperador ti Hapon. Naruhito, Nabalangatan a Prinsipe ti Hapon, ket isu ti nailinia a sumurono iti trono.
Dagiti nagibasaran[urnosen | urnosen ti taudan]
- ^ "TI Batay-linteg ti Hapon". Kamara dagiti Konsehal iti Nailian a Dieta ti Hapon. 1946-11-03. Naala idi 2007-03-10.

robotstxt: allowed

filter: keep


text:
CANDON CITY – Tagilako a DVD players ti naipuslit ti maysa a grupo dagiti babbai manipud iti maysa a pagtagilakuan iti Barangay San Juan ditoy siudad idi malem ti Mayo 5.
Inreport ni Margaret Padilla Halig, 23, awanan asawa, manedier ti People Star General Merchandise ken residente iti Barangay Santa Monica, Agoo, La Union a natakawan ti pagtagilakuanna iti DVD players a mapapati a naipuslit idi malem ti Mayo 5.
Naduktalan ti panagtakaw bayat ti panagimbentario ni Mark Anthony Iñego, in charge kadagiti appliances, idi agarup 4:00 ti malem iti dayta a petsa.
Dagus nga inreport ni Iñego iti manedier a mapukpukaw ti pito a Pensonic DVD players manipud iti nakaidispleyanda.
Pinarebio ni Halig ti CCTV camera a nayinstolar iti pasdek ket kas maibasar iti footage, maysa a grupo ti di nabigbig a babbai ken lalaki ti nangisayangkat iti panagtakaw.
Kas maibatay iti CCTV footage, nakapalda dagiti babbai ket inkabilda dagiti DVD players iti nagbaetan ti luppoda idinto a nagserbi a look-out dagiti dadduma a kumplotda. Ti lalaki a suspek ti nagpammarang a kustomer a nangiyaw-awan iti imatang dagiti aglaklako tapno dida masiputan dagiti nagipuslit iti tagilako.
Addan iti kustodia ti polis ditoy ti CCTV footage para iti posible a pannakatakuat ti kinasiasino dagiti nagtakaw.#


text:
Sarita ni Rolando A. Seguro, Jr.
(Maikadua a paset)
Di pay nakadandanon iti sumaruno a centerna idiay Nararagan a pagsingiranna idi agkiriring manen ti nakabolsa a selponna. Inkamangna ti motorna iti sirok ti mangga iti igid ti kalsada ket kinitana no asino ti tumawtawag. Ni Pauline, ti maysa pay a nobiana.
“Hello, mahal. Komustaka? Apay ma-miss-nak manen?” pinalamuyot ni Kinio ti bosesna a simmungbat.
“Wen ngarud, mahal ko. Miss-ka unayen. Ngem agmadimadin toy selponko. Kunak man no ipanmo ita diay karim a Samsung a touchscreen?” insungbat ni Pauline.
“Ha? Wen dika agdanag, mahal. Basta sika. Uray awan paaddaek,” impatiray-ok ni Kinio. Ngem pangalaanna koma pay ti igatangna no natalpog metten idi Biernes diay naawatna a meal ken load allowance-na agraman nabatbati iti sueldona. Managpasugnod met ngarud ni Pauline. Baybay-an latta koman ni Kinio ngem masayangan met ngamin iti kasla Maja Salvador a pintas daytoy.
Agpampanunot pay la iti remedio idi makadanon idiay Abulug a pagsingiranna. Nadlaw sa ni Manang Lita a center chief ti Buko Center a kasla maikulkuleng daytoy isu a dinamagna no adda problema ni Kinio. Ania pay pinaliday la ket ngarud ni Kinio ti langana bareng maallilawna ni Manang Lita ket tulongan daytoy iti parikutna. Sabagay, inrekomendana idi ti pannakaaprobar ti trenta mil a loan ni Manang Lita nupay ammona a di kabaelan daytoy nga iganansiaan iti panaglakona iti niog. Napintas ngamin ti balasang ni Manang Lita ket pasaray paanginan no kua ni Kinio. Kasla mayat met daytoy ta kasla tilapia nga agparagipig no kua. Isu nga idi aplayan ni Manang Lita dayta a gatad, impanamnamanan a maaprobaran.
“Masapulko ngarud ti kuarta, Manang,” pinalidayna kampay idi uray ti bosesna. Ammona a kabaelanna nga allilawen ni Manang Lita. “Naospital ngamin diay kaanakak ket awan gastosenda. Siak ti namnamaenda a makatulong ngem nairana met nga awan pulos nabati iti urnongko.”
“Alla, kaasika met no kasta, Sir,” kinuna ni Manang Lita. Mamati la unay ken ni Kinio. “Apay mano kadi koma ti masapulmo?”
“Uray otso mil laeng koma, a, Manang. Ngem no adda kawadwadanna ket uray dies mil latta koman,” intuloy latta ni Kinio ti panagartistana.
“Ay, nagdakkel met gayam, Sir. No dua ribu la koma, a, ket iwidroankan iti savings-ko ta kaasika met,” kinuna ni Manang Lita. “Ania ti makunayo, kakadua?” pagammuan ta binaw-inganna dagiti kakaduana iti center-da. “Pagtitinnulongantayon a paruaren ta masapul ni Sir, a, ta ne kaasi met. Uray ta nagalisto met a mangirekomenda no kua kadagiti aplayantayo.”
“Uray interesakton, a, kakabsat. No saanak la koma ngamin a nagipit,” intuloy latta ni Kinio a kinonsensia dagiti babbaket a klientena.
Ania pay, maysamaysa nangkitan iti passbook-da no mano ti mabalinda nga iwidro agingga a naparuarda ti diesmil nga ut-utangen ni Kinio.
“Tenkiu, kakabsat. Dikay agdanag ta bayadakto met la agingga no agtapos daytoy a bulan,” inluboslubosna ti panagartistana. “No awankay la ngata, diakon ammo no pagremremedioak.”
“Aniaka ketdin, Sir. Kasta lang, a, ti aggagayyem. Agsisinnaranay,” dandani inkorus dagiti babbaket.
Arig pay ni Kinio ti nangabak iti hueteng iti ragsakna idi makapanawen iti center da Manang Lita. No saan la koma a nakasakay ken agpatpataray iti motor, naglagtolagto la ketdin iti ragsakna. Agasem ta naallilawna dagiti babbaket? Hahaha! inkatawa ti unegna. Gatangenna la ketdin madamdama tay selpon a pakarengreng ni Pauline. Kasla makitkitanan ti mabalin a mapasamak inton sardam no pasiarenna ni Pauline pambaranna ited ti regalona a selpon. Masiguradona, saan langen nga apros kada bisong ti ited kenkuana ti balasang. Aglalo ket turogan met latta ida no kua da Tata Mulong ken Nana Saling a dadakkel ni Pauline. Pagsanguanda ngamin no kua nga itangad ti ipasarabona a sangabote a gin. Ni Waldi met a kakaisuna a kabsat ken adien ni Pauline, saan metten a maibalbalay manipud idi nakugit ta naibarkada metten kadagiti padana a babbarito iti purokda a Letletteg. Panagrikna ni Kinio, kasla ideldeldel pay ket da Tata Mulong ti balasangda kenkuana. Naibagada pay naminsan a kayatda a manugangen. Nagpatingga la ngamin ni Pauline iti hayskul (ngem nagadu dagiti agtarigagay a makagun-od iti ayatna, wenno ti la ngata makaalino a pammagina ti kayatda?) ket kayatda ngata met a makaasawa iti deadal ken adda trabahona tapno sumayaatto met ti biagna. Sika man ti empleado iti banko, ipampannakkel met no kua ni Kinio iti bagina.
NAMINSAN, naranaan ni Kinio ti makatawen san a past due a klientena a rumrummuar iti pasdek ti Cebuana idiay Junction Luna. Nakulbet nga agbaybayad daytoy. In-inut no mangted. Ngem nakita itay ni Kinio ti panangbilangna iti kuarta a nalabit paw-it ti anakna nga adda idiay abrod. Isu a dinan ininggaan daytoy agingga a di nangted iti lima ribu.
“Nagbalinen nga otso mil ti dagup ti bayadam, Manang, ta nabayagen a dika nagbayad,” kinuna itay ni Kinio iti baket. “Uray ta adda met naawatmon a paw-it diay anakmo, bayadamon ti utangmo tapno awanen parikutmo pay. Dimon urayen a suratannaka pay diay abogadomi. Ad-adunton ti bayadam no mayakar daytoy account-mo iti legal department.”
Gapu iti buteng ti baket ta abogado metten ti ibagbaga ni Kinio, nakitinnawar daytoy agingga a nagsaltekda iti lima ribu. Dimmawat ti baket iti resibo kas pammaneknek a nakabayaden daytoy. Dagdagus met nga inikkan ni Kinio. Ngem saan gayam a nakakarbon daytoy ket idi makapanawen iti ayan ti siningirna, sinuratanna ti duplicate ti resibo ngem saanen a lima ribu no di ket dua ribu langen ti insuratna dita. Siiisem a nangilasin iti tallo ribu ket inkargana iti waletna.
Manmano a pasiaren ti superbisorna dagiti nabayagen a past due a klienteda sa no agpasiar man, kanayon met a dina maranaan ti baket a siningirna. Kasano koma ngarud a maammuanda ti inaramidna? Perminto ketdi a yaman ti superbisorna, a, ta nasarakan ken nasingirna pay daytoy a klienteda.
Nabayagen nga ar-aramidenna ti kasta. Nga agsabali ti nakasurat iti orihinal ken iti duplicate ti resibo. Nakaadun. Ngem dida met masukalan. Adda pay no kua dagiti singirenna ngem ipambarna a naibusan iti resibo. Siempre dina met i-remit dagita. Saan met a makapagreklamo idiay opisina dagiti agbayad a dina resibuan ta awan met maipakitada a pammaneknek a nagbayadda.
Nagparikut manen ni Kinio idi madanon ti karina a panagbayad kadagiti utangna iti center da Manang Lita. Pinadasna nga inulit idiay Ballesteros ti taktikana. Iti Bountiful Center nga idauluan ni Manang Edna. Gapu ta maasianda iti kasla nakappapati a panagartistana, inwidroanda met kadagiti depositoda. Ania ngarud, bagi manen ni Kinio ti umis-isem idi makapanaw iti dayta a center. Naglaka gayam nga allilawen dagiti babbaket, iyay-ayek-ekna.
(Maituloyto)


text:
VIGAN CITY – Awan pay makabulan kalpasan ti panangipasa ti konseho ti siudad ken pannakaipatulod ti resolusion a nangkiddawan ti siudad iti maysa a fire truck iti Department of Interior and Local Government, simmangpet ti nasao a lugan.
Mismo a ni DILG undersecretary Marius Corpuz ti nangiyawat iti fire truck iti city government babaen ken ni Mayor Eva Marie S. Medina itay Agosto 13 iti Vigan Culture and Trade Center ditoy.
Indauluan da Mayor Medina ken Vice Mayor Franz Ranches ti panagiinnallawat iti nasao a lugan a sinaksian dagiti kokonsehal ti siudad, ni Fr. Roque Reyes, kura paroko ti siudad, dagiti empleado, opisial ti barangay ken sumagmamano a kameng ti media.
Tubo ni Corpuz iti Vigan City ken kayong ni Konsehal Benjo Verzosa.
Ni Verzosa ti nangilungalong iti resolusion a nangkiddawan ti city government iti firetruck ken ni Verzosa.
Kabayatanna, nakiddaw ken ni Corpuz ti sabali pay a firetruck nga eksklusibo a para iti pannakasalaknib ti Heritage Village no adda rumsua nga uram.
Nupay kasta, kinuna ni Corpuz a posible nga inton umay a tawen ti pannakaited ti firetruck agsipud ta sumaruno nga itrabahona ti pannakaited iti pundo para iti pannakaipatakder ti city jail.
Kiniddaw ti city government iti DILG babaen ken ni Corpuz babaen met laeng iti resolusion ti panangipaayna iti P5 milion para iti city jail.
Maipatakder ti city jail iti Ayusan Sur a yan ti lote a kukua ti siudad ken idonarna kas counterpart iti pundo nga ited ti DILG.#


text:
Para kaniak, gagangay laeng daytoy nga eksena iti pudpudno a biag, maysa a true-to-life sitcom. Tapno nagangganas met laeng, ikkantayo pay ketdin iti paulona: “Panagsareb iti Sumipnget.” Apay a kastoy ti paulona? Maawatamto no naungpotmon ti pakasaritaan. Pakasaritaan a narigat a patien, a kas iti “Di Nakappapati Ngem Pudno.” Eksena iti biag nga uray iti pannakapanunot laeng ket imposible a mapasamak; ket no adda man bilang makapanunot, ibagana met laeng a saanto a mapasamak. Dagiti pasamak a di met nakakatkatawa ngem mas lalo a saan met a nakakaskas-ang.
Kasano aya nga agkaleds ti maysa a lolo? Daydiay pers taymna. Pers yir. Mabalin pay aya nga agkaleds ti lolo? Daydiay lolo a nupay maguyodna pay laeng ti ulesna, daydiay kaguduan iti siglo ti kalgaw a nangpunasanna ti ling-etna. Ania ngata ti mapasamak? Masungbatam kadi daytoy? Panagkunak, narigat a sungbatan. Kasla ngamin sudoku daytoy a kayat a sungbatan dagiti nalaing ngem marigatanda ket agtinnagto nga aglinglingaling. Iti di makaammo, dina gamden a sungbatan ta maammuanen no kua, a talaga a dina ammo. Itoy a gundaway, kapintasan amin ti panagulimek ken aguray laeng iti sungbat. No adda met mangibaga nga ammona ti sungbat, siguradoak a maysa laeng a panangipapan daytoy, kurokuro wenno bunga ti alikuteg nga utek. Iti panagkunak, maymaysa laeng ti makasungbat iti saludsod, ti mismo a lolo. Ni Lolo Candido D. Macamucat. Wen, ni lolo, ket siak dayta. Yo! Husto ti nabasam, siak dayta, mga ‘tol!
Adda iti 3rd floor agingga iti 5th floor ti YWCA iti puseg ti Harrison Road ti Baguio College of Technology main campus (ti College of Electronics and Engineering ket adda sadiay Magsaysay Avenue ket sadiay Balatok Mines ti yan dagiti sabali pay a campus. Ditoy a mapasamak ti kagudua a pakabuklan ti istoria.
Kas kadagiti sarsarita, mairugi ti istoria ‘iti maysa a panawen.” No apay a ti “iti maysa a panawen” ti rugi dagiti sarsarita, ladingitek la unay nga ibaga nga awan pay laeng ti panawenko a mangammo kadayta, ken naim-imbag siguro no diakon a biangan ta sumursurotak laeng iti agus ti karayan. Agtutulad kunam lattan. Copycat. Isu a rugiakon ti estoria.
Iti maysa a panawen, trianggulo ti langa ti lubong. Napintas ken naannayas met ti panagtulid ti trianggulo a lubong: umuna, panaggatang-panaglako iti nateng ken prutas iti sangkabassit a paglakuan iti talipapa iti lugarmi nga isu ti pangal-alaan iti pagbiag; maikadua, panangakem iti aramid ti maysa nga ina kalpasan ti reliebo iti talipapa, ken; maikatlo, no saan nga agbasbasa iti libro, adda iti sango ti kompiuter nga agsursurat iti daniw, sarita, salaysay ken damag iti Iluko. No dadduma, umekstra iti Tagalog, ngem agsipud ta ekstra laeng ken awan a pulos ti makadlaw ken makaam-ammo iti ekstra, awan met ngarud ti makaam-ammo kenkuana a rayter.
“Apay, aniat’ prioridadmo iti biag? Ti barkadam wenno ti panagiskuelam?” Saan laeng nga umas-asuk no di pay adda apuy nga agsul-o-sul-oy iti agongko gapu iti rurodko iti inaunaak. Kurangna laengen ti panagkup-ay-kup-ay dagiti sakak iti likudan a kas iti aramid ti maysa a simaron wenno istalion no adda kabusorna. Awan ngamin ammo ti inaunaan nga aramiden iti biagna no di laeng agbartek iti inaldaw a kunam la no maibusan iti lako a Bitamina A – A as in arak. Agparnuay iti riribuk iti kumonidad ken saan laeng nga esturbo iti dalan no di pay isturbo iti pannaturog iti dis-oras ti rabii, ket ti kakaruan la unay, dina asikasuen ti panagiskuelana.
“Apay a lapdandak nga ag-enjoy iti biagna?” insungbatna ketdin nga awanan man iti sibilidad.
Kaslaak Bulkan Pinatubo a bimtak. Nakaro unay a pungtot. Ngem pinilitko latta a kinontrol ti bagik. No mabalin la koma nga ilinteg ti gemgem ti binalitungeg a nakem, wenno makinrabaw ti lukong ti dakulap iti emosion, nabayag koman a naisurat dagita a pakasaritaan ti sinasabrak. Ngem saan a mabalin, ta ti saem a marikna ti kikit ket marikna met laeng ti sibubukel a bagi. Ket ti di naimbag a pasamak, naganak ti nobiana, inyawidna ti ina ken ti bebida. Nagbalinak a lolo a dina oras! Wen, maysaakon a lolo, yeheey! (Tilmon…) Kinapudnona, puraw pay ketdin dagiti buokko, ngem tintinaak laeng iti nangisit tapno umubing met bassit ti langak.
Napaayak itoy nga inunaak. Nasakit la unay a pannakapaayko. Pinaayna ti arapaapko nga agpaay kenkuana. Insaganaak ti naraniag a masakbayanna ngem dinadaelna, a kasla ketdin agpigis iti papel nga awanen ti serbina. Nakadagdagsen ti barukong, a kunam la no napandaganak iti sangariwriw ket maysa a sako ti bagas nga NFA.
(Adda tuloyna)


text:
Cyd Charisse
Ni Cyd Charisse (Marso 8, 1922 – Hunio 17, 2008)[1] ket maysa idi nga Amerikana nga aktres ken sumasala.
Kalpasan ti panagsakit iti polio a kas ubing, ken ti panagsursuro iti balet, ni Charisse ket simrek kadagiti pelikula kadagidi tawen ti 1940. Kaaduan dagiti papelna ket naipapan iti abilidadna a kas sumasala, ken naiparis idi isuna kada Fred Astaire ken Gene Kelly; dagiti pelikulana ket mairaman ti Singin' in the Rain (1952), The Band Wagon (1953), Brigadoon a kaduana ni Gene Kelly ken ni Van Johnson (1954) ken ti Silk Stockings (1957).
Dagiti nagibasaran[urnosen | urnosen ti taudan]
- ^ "Cyd C. Martin". Social Security Death Index. New England Historic Genealogical Society. Naala idi Marso 9, 2011.
Dagiti silpo ti ruars[urnosen | urnosen ti taudan]
Midia a mainaig kenni Cyd Charisse iti Wikimedia Commons


text:
Sarita ni Salvador A. Espejo
(Maudi a paset)
Immasideg ni Supt. Pinto sana pinennek no natayen ni Kirat.
“Good work, men,” kinunana. “Narisuttayon ti kaso.”
“Saan pay, sir,” kinunak ket imbagak ti suspetsak.
Nagkuretret ti muging ni Supt. Pinto idinto a pinulingling ti panunotna ti suspetsak.
“You have a point,” nagtung-ed Supt. Pinto idi agangay. “Follow it up.”
Inseniasko ken ni Fred nga adda papananmi.
“Sadino, bossing?” sinaludsodna.
“Iti ballistics section,” insungbatko.
Limmugankami ken Fred. Madamdama, impaigid ni Fred ti mobile car iti sango ti natayag a pasdek a nakaibalayan ti Ballistics. Immulikami. Nadatnganmi ni SPO4 Medrano a mangsirsirig iti mikroskopio idinto a puspusiposenna ti maysa a bala.
Indissok iti sanguananna ti buli a naalami iti nakipinnaltogan ni Kirat.
““Idiligmo man iti slug a naala iti bagi ni Josie Corpuz,” kinunak.
Pinidut ti kapitan ti bala sana sinirig iti mikroskopio. Nabayag a pinuspusiposna ti buli.
“Maymaysa kadi a paltog ti naggapuanda?” inamadko.
“Saanda nga ag-match,” insungbat ni SPO4 a bulonna ti nagwingiwing.
Nupay rabiin, nagteleponoak iti balay ni Mr. Vergara.
“Padispensa, manedier no nalukagko ti turogyo,” nakunak. “Naukagyon ti libro ni Mario Corpuz?”
“You’re right, Inspector, dakkel a kantidad ti nakaud ni Mario iti iggemna a kuarta,” kinuna ni Vergara.
“Agyamanak, Mr. Vergara,” nakunak. “Dakkel ti naitulongmo iti pannakarisut ti kaso.”
Awan ni Mario Corpuz iti pagtaenganna. Napankami iti Greenfields. Dua nga aldawen kano a saan a dimmap-aw iti beerhouse. Uray ni Lily, saan a nagreport iti Greenfields. Imbilinko ken ni Fred ti ipapanmi iti Sherlterville.
Imparada lattan ni Fred ti lugan iti sanguanan ti apartment. Nakakandado ti landok a ruangan.
“Poliskami! Luktanyo ti ruangan!” impukkawko.
Madamdama, nagangtan ti silaw iti salas sa iti ngatuen ti landok a ruangan. Inlukat ni Lily ti ridaw. Ngem dagus nga intangepna idi mailasinnakami.
“Luktanyo ti ruangan!” inulitko nga impukkaw.
Rimmuar ni Lily. Inlukatna ti ridaw.
“N-naidaw-askayo, Inspector,” kinunana.
Saanko a sinungbatan. Immunegak iti inaladan. Tinugtogko ti ridaw.
“Saankan nga aglemmeng, Corpuz,” impukkawko. Ammok nga addaka dita uneg.”
Naglitek ti serradura ti ridaw. Naitangkarang ni Corpuz.
“Aniaman ti gagaram, dimon la maipabigat, Inspector?” nakunana.
“Natayen ni Kirat,” nakunak ketdi.
“At last, nagpullon ti kriminal!”
“Saan a ni Kirat ti kriminal, Mr. Corpuz. Sika!”
“N-nadagsen ti pammabasolmo, Inspector.”
“Ammomin ti motibo ti pammapatay, Mr. Corpuz. Kabitmo ni Lily ket imbalayam. Intedmo amin a kayatna. Gapu iti dayta, nakakaudka iti kaha. Tapno malitupam ti nakaudmo, insegurom ni baketmo. Planom a patayen. Ngem naglibas ni Kirat ket panggepnakayo a balsen gapu iti panangliputyo kenkuana. Naisipmo a gundawaymon nga iwalin ni baketmo ket ni Kirat ti pangibuntuonam iti krimen.”
“Agpayso a nakakaudak iti iggemko a kuarta ngem saan nga umdas dayta tapno patayek ni baketko.”
“Kinapudnona, nagsuspetsaakon kenka iti aldaw ti pammapatay, Mr. Corpuz. No malagipmo, kinunam a binurak ti kriminal ti sarming tapno magaw-atna ti lelettatan ti ridaw iti uneg. Ngem iti panangamirisko, naiwarsi dagiti buong ti sarming iti ruar ti tawa ken iti dalan. Ania ti kayatna a sawen? Adda iti uneg ti balay ti nangburak iti sarming! Agdadata ngarud a nagulbodka. Sika ti nangburak iti sarming ket pinagparangmo nga aramid ni Kirat!”
“Agkarkarawaka iti angin, sarge!”
“Kinunam pay nga alas dose kinse idi sumangpetka iti balaymo ket nadatngam ni baketmo a naidasay. Pinaleknaka ni Kirat. Ngem kinaagpaysona, sika ti nangpalek iti ulom. Inaramidmo dayta tapno maiyadayo kenka ti suspetsa. Ngem malasmo, iti dayta a kanito, adda ni Kirat iti Magsaysay Village ket tallo a testigo ti nakasaksi iti panangitalawna iti motorsiklo ti maysa nga agtutubo.”
“S-saan a pudno dayta!” namigerger ti timek ni Mario Corpuz.
“Ngem daytoy ti mangsirut iti tengngedmo, Mr. Corpuz. Adda pamalpalatpatam iti ballistics? Tapno ammom, ti paltog ket kas met iti ramay nga agduma ti lemmana. Pinaamirisko ti buli a naala iti bagi ni baketmo ken ti buli a naiputok iti igam ni Kirat. Saanda nga agparis. Ngarud, saan a ni Kirat ti nangpaltog ken ni baketmo. Sika ti itudtudo dagiti pammaneknek!”
“Kunakto pay kenka!” imkis ni Lily.
“You fool! Agtalnaka! Dimo kadi maamiris a…”
Napaisemak. #


text:
Friday, August 26, 2011
PROGRAMA TI LGU ITI PAGIKANAN, PINAREGTA TI LGU KEN BFAR
Cabugao, Ilocos Sur (Agosto 25, 2011) – Ti sektor ti pagikanan ti agdama ita a matultulongan ken mapasayaat babaen iti Gobierno Lokal iti panangilungalong ni Mayor Ediboy S. Cobangbang, Jr.
Idi Enero 18, 2011, nangted ti Bureau of Fisheries and Aquatic Resources (BFAR), Vigan City iti panangidaulo ni Rogelio Ragunjan, Chief, Fisheries Division, Provincial Agriculture Office iti 5,000 a fingerlings ti bangus sadiay Barangay Dardarat, Cabugao, Ilocos Sur babaen ti panangawat ti Dardarat Fishermen’s Association nga idauluan ni Rodel Anor.
Naulit a naikkan ti asosasion iti sabali a 5,000 a fingerlings idi Pebrero 25, 2011. Dagitoy nga inted ti BFAR ket paset ti programada a mangtulong kadagiti mangngalap a naapektaran iti Bagyo Juan a nakaigapuan ti nakadadelan dagiti pamupokanda ken pannnakabulos dagiti pupokda a Malaga fingerlings.
Iti report da Mr. Robert Savella ken Mrs. Milagros R. Paz, Fisheries Coordinator ken ni Mrs. Zenaida S. Andrada, Municipal Agriculturist ti DA-LGU, dagitoy a naited a 1,000 a fingerlings ket dandanidan makalap ket manamnama a masulnitanna dagiti bannog ken puonan dagiti mangngalap a naapektaran ti kalamidad ti Bagyo Juan. # (Joed Sajonia)
Posted by Bayan ng Cabugao, Ilocos Sur at 9:00 AM 0 comments
Wednesday, August 24, 2011
BARO A WEBSITE, NAI-LAUNCH
Cabugao, Ilocos Sur – Maysa iti naiduma kadagiti aktibidades iti selebrasion ti panagkasangay ni Mayor Ediboy S. Cobangbang, Jr. idi Agosto 23, 2011 (Agosto18 ti petsa ti pannakayanak ti Mayor) ket iti pannakailunsad ti baro a Website ti LGU-Cabugao.
Paset ti arapaap ti Gobierno Munisipal ti maaddaan ti kastoy a pasilidad tapno saan a paudi dagiti umili iti kabaruanan a teknolohia ti komunikasion ken mayataday unay iti kina-1st Class Municipality ti ili a Cabugao.
Imbatad ni Mr. Althone Alexis B. Borja, Information Technology Consultant ti LGU-Cabugao a nadisenio ti website ti Cabugao maibasar iti agdama a kasasaad ken situasion ti ili ket manamnama a makatulong iti pannakaited ti umisu nga impormasion ken datos pakaseknan kadagiti maipaay a serbisio a pagsayaatan dagiti umili, paganninawan ken pagulidanan kadagiti aramid ken balligi ti maysa a lugar ken situasion.
Inaklon ni Consultant Borja nga impamaysa ti grupona a nangbukel ken nangtubay ti website a kas iti kalalangana ita agsipud ta nagusarda kadagiti “pure computer codes” a saan a “templates” a kas iti us-usaren dagiti dadduma ken manual a wagas iti panangikabil ti “commands” ken “:codes”. Innayon ti Consultant ti akemna a mangmantener ti Website ken mangsanay ti kaduana a mangasikaso ti operasion daytoy.
Buklen ti Cabugao Website Team dagiti sumaganad: Mr. Dario Roy O. Siruno, Web Content Manager; Mr. Althone Alexis B. Borja, Web Administrator; Mr. Alvin S. Solis, Assistant Web Administrator.
Ni Mayor Ediboy ti agpaay a Chairman ti Website Team.
Napusgan met ni Mr. Jose Edwin S. Sajonia kas Researcher/Web Writer.
Innayon ni Consultant Borja nga assideg ti pannaka-update ti linaon ti website malaksid kadagiti “permanente a datos” a pasetna ken saan a mai-post ti aniaman a mainayon nga impormasion no saan nga umuna nga aprobaran ti Website Team. #
Posted by Bayan ng Cabugao, Ilocos Sur at 4:20 PM 0 comments
LAING TI BARANGAY 2011, NAILUNSAD BABAEN TI LGU-CABUGAO
Cabugao, Ilocos Sur – Inyusuat ti Gobierno Munisipal ti ili a Cabugao babaen ti panangitandudo ni Mayor Edgardo “Ediboy” S. Cobangbang, Jr. ti “LAING BARANGAY 2011” (Search for Outstanding Barangays in Cabugao in 2011) tapno maikkan met ti pammadayaw ken regta dagiti katulongan ti Gobierno Munisipal nga agipatpatungpal kadagiti plano, proyekto ken programa ti Administrasion.
Nailukat ti salip kadagiti 33 a barangays ti ili ket nairubuat daytoy iti pannakaselebrar ti panagkasangay ni Mayor Ediboy idi Agosto 23, 2011 a no sadino a ditoy ket naiwaras ti naipakete a bukel ti nateng kadagiti kapitanes ti barangay kas pakauna a tignay mainaig kadaytoy a salisal.
Ti pasalip ket mayintek iti nadumaduma a pagbasaran (indicators) iti Health, Nutrition and Environmental Protection, Peace Security and Disaster Risk Management and Social Welfare; Education, Culture and Youth Development, Agricultural Productivity, Cooperative Development and Entrepreneurship, Governance and Administration.
Nangrugi ti assessment period manipud Enero 2011 agingga iti Nobiembre 2011. Maaramid ti evaluation iti Agosto 2011 ket maipakaammonto dagiti mangabak a barangays inton Disiembre 2011.
Mabukel ti Municipal Evaluation Team a mangisayangkat ti panagpili iti kalaingan iti nadakamat a kategoria. Sakbayna, naited ti kompleto a detalye ti pagalagadan ken pagrukodan (criteria) iti mapagsasalipan kadagiti 33 a barangays para iti naan-anay nga impormasion a pagbasaranda ken aramidenda. # (Insurat ni JOED SAJONIA)
Posted by Bayan ng Cabugao, Ilocos Sur at 3:50 PM 0 comments
TITULO TI DAGA, INTED TI DAR-MARO ITI BARANGAY CARUSIPAN
Cabugao, Ilocos Sur – Paset ti aktibidad a naitampok iti selebrasion ti panagkasangay ni Mayor Ediboy S. Cobangbang, Jr. idi Agosto 23, 2011 iti gannuat ti Municipal Agrarian Reform Office(MARO) nga idauluan ni Engr. Constante R. Raras ti pannakaparuk-at dagiti titulo ti daga nga ited ti opisinada kadagiti maseknan nga agindeg iti Barangay Carusipan, Cabugao, Ilocos Sur.
Dagiti bumarangay a nakaawat kas Agrarian Reform Beneficiaries (ARB’s) ket dagiti sumaganad: Demetrio Soberano, Perlito Serna, Emiliano Naval, Leticia Somejo ken Oscar Pula. Aganay a 10.7986 ektarias ti kadagupan ti kalawa ti daga a naisagut.
Sakbayna, adda 65 a titulo (Emancipation Patent) nga inwaras ti DAR-MARO Cabugao iti 17 a katao iti Barangay Catucdaan idi Abril 8, 2011 ken 792 metro-kuadrado iti dua a katao ti Barangay Sabang idi Abril 11, 2011.
Kas pannakikammayet ti opisina ti DAR-MARO iti Gobierno Munisipal, imbatad ni Engr. Raras, MARO-Caretaker nga agtultuloy ti programa ti DAR a mangasikaso kadagiti maseknan nga umili a kualipikado a mangikut kadagiti suksukayen ken tartarawidwidanda a daga wenno lote no la ket ta masakupan ti programa ti Agrarian Reform.
Tamtamingen pay ti opisinada ti pannakabingbingay dagiti nalalawa a daga ken lote ket maikkan ti Titulo (Certificate of Land Ownership Award) wenno CLOA nga itden ti DAR . Naipatungpal daytoy a serbisio ti MARO sadiay Barangay Maradodon a nakabingayan ti aganay a 15.3 ektarias a daga ket naibunong ti titulona iti walo a katao kadaytoy a lugar. # (Insurat ni JOED SAJONIA)
Posted by Bayan ng Cabugao, Ilocos Sur at 3:47 PM 0 comments
SELEBRASION TI KASANGAY NI MAYOR EDIBOY, NABUNGA
Cabugao, Ilocos Sur – Nabunga ti kaipapanan ti selebrasion ti panagkasangay ni Mayor Ediboy idi Agosto 23, 2011.
Iti bigat ti Agosto 23, naaramid ti napagsasalipan a kategoria iti benneg ti elementaria ken haiskul mainaig iti selebrasion ti Buwan ng Wika a dinar-ayan dagiti mangisursuro ken dadaulo ti pagadalan kasta met dagiti taga-LGU. Naangay dagiti aktibidades iti Cabugao Cultural and Sports Complex.
Iti malem, naaramid ti Inauguration Ceremony iti panangannong ni Rev. Fr. Jeric Jaramillo ti pannakabendision ti pannakaisibro ti baro a pasdek ti Departamento ti Hustisia nga inimatangan dagiti empleado ti Korte ken DOJ, Opisina ti Mayor, Sangguniang Bayan, LGU, Kakapitanes, opisiales ti nadumaduma nga opisina ken ahensia, taga-Media ken umili ti Cabugao.
Nagetteng ti laso babaen ken ni Governor Luis “Chavit” Singson a binayabay da Vice Gov. DV Savellano, Congressman Ryan Luis V. Singson, Mayor Ediboy S. Cobangbang, Jr., RTC Judge Nida B. Alejandro ken MTC Acting Presiding Judge Mario S. Domingo ti Cabugao.
Adda met a naitallaong da 3rd Assistant Provincial Prosecutor James Gerald Florendo ken ti asawana, Judge Leah Agrifina Ramirez-Florendo, Vice Mayor Danny Q. Gazmen, SB Members Vicky S. Serna, Benedict Savellano, Josefina S. Vallejo, Dr. Carlito S. Pano ken ABC President, Brgy. Capt. Teddy U. Soller.
Nagyaman ni Mayor Ediboy itoy a pagteng ket inyawatna dagiti nadumaduma a bukbukel ti nateng kadagiti Kapkapitanes ti 33 a barangays a kas pakabuklan ti programa a nakinamingan da Gov. Luis”Chavit” Singson, Vice Gov. DV Savellano ken Congressman Ryan Luis V. Singson iti pannakaidur-as ti Agrikultura.
Naisaruno ti pormal a pananglukat ni Mayor Ediboy ti panagoperar ti Website ti Munisipio a ditoy ti pakaammuan dagiti napapateg ken naan-anay nga impormasion maipapan iti ili ti Cabugao. Gapu itoy, mayagpang ti kasasaad ti benneg ti komunikasion kadagiti umili iti imatang ti sangalubongan.
Dimmar-ay pay dagiti opisiales ken kamkameng ti Mayors’ League ti Probinsia ti Ilocos Sur a nakipagselebrar iti nangayed nga okasion ti kasangay ni Mayor Ediboy.# (Joed Sajonia)
Posted by Bayan ng Cabugao, Ilocos Sur at 12:05 PM 0 comments
Monday, August 22, 2011
PHILHEALTH CARDS, NAITED KADAGITI UMILI A MABENEPISIARAN
Cabugao, Ilocos Sur – Nagdudupudop dagiti umili a napan immawat ti Philhealth Card nga inaplikaranda iti kallabes iti opisina ti LGU-MSWDO kadagiti nadutokan nga empleado ti opisina ti MSWD ken Barangay Nutrition Scholars (BNS) nga agasikaso ti pannakaisubmiter ti kasapulan a papeles sa maited ti nasao a kard iti bigat ti Agosto 22, 2011 iti pasdek ti Cabugao Cultural and Sports Complex, Brgy. Rizal, Cabugao, Ilocos Sur.
Sakbay a naiwaras ti nasao a kard, inlawlawag ni Mrs. Lydia Serna-Gazmen, Municipal Social Welfare and Development Officer dagiti annuroten ti panangala ti Philhealth Card.
Kangrunaan a pannakaited ti kard iti saan a pannakaipalubos ti agsukot wenno sangkapamilia a maaddaan ti kard tapno agwaras ken ad-adu ti mabenepisiaran nga umili aglalo kadagiti nakurkurang ti kabaelanna nga agpaagas.
Innayon ni Mrs. Gazmen a manipud Abril 2011 agingga iti Disiembre 2011 ti masakupan ti naited a Philhealth Card a pinunduan ti Gobierno Lokal ti ili a Cabugao babaen iti panangilungalong ni Mayor Ediboy S. Cobangbang, Jr.
Saan a mapilaw ti pannakaladawna ta mabalin met nga paisubli dagiti maseknan a nagsakit ti gastosda iti ospital no nasakawan ti bulan ti Abril 2011 ti petsa ti pannakapaagasda ken mapaadda dagiti maseknan dagiti kasapulan a papeles iti pannakaagasda, impatalged da Mayor Ediboy ken ni Mrs. Gazmen.
Impasingked ni Mayor Ediboy ti saan a pannakaupay koma dagiti saan a nakaawat nupay rebbengna a maikkan ta adda pay sumarsaruno a maited.
Nagyaman dagiti umili a naikkan ti kard kangrunaan dagiti sineknan ti sakit a “dengue” ta nakatulong kadakuada iti naggastosanda iti ospital. # Joed Sajonia
Posted by Bayan ng Cabugao, Ilocos Sur at 4:16 PM 0 comments
Friday, August 19, 2011
PANAGKASANGAY NI MAYOR EDIBOY, NASELEBRARAN
Cabugao, Ilocos Sur- Napnuan rag-o ti pamilia ti LGU ken dagiti umili ti Cabugao a nakipagselebrar iti panagkasangay ni Mayor Edgardo “Ediboy” S. Cobangbang, Jr. idi Agosto 18, 2011.
Iti bigat ti Agosto 18, naigiddan ti aktibidad ti panagidonar ti dara (bloodletting) para kadagiti agkasapulan nangruna dagiti naapektaran ti sakit a “dengue” babaen ti panangigannuat dagiti nurses ken medical technologists manipud iti Mariano Marcos Memorial Hospital, Batac City, Ilocos Norte ken pannakabagi ti Red Cross, Vigan City, Ilocos Sur ken tinulongan dagiti personnel ti Rural Health Unit, Cabugao nga idauluan ni Dr. Rudy M. Singson, Municipal Health Officer ti ili a Cabugao.
Sakbayna, nabara ti panangkablaaw ti pamilia ti LGU iti flag ceremony idi Agosto 15, 2011 ket nagyaman ni Mayor Ediboy. Impeksana nga agbalin a simple ti panagselebrarna ken ti dina pannakadenna dagiti kailianna iti kaaldawan ti kasangayna gapu iti di maisanud a pakaseknan.
Nupay kasta, inton Agosto 23, 2011 maaramid ti mapagsasalipan nga aktibidades ti ubbing ken estudiante iti elementaria ken haiskul sadiay Cabugao Cultural and Sports Complex ken maigiddan ti pannakai-launch ti nainstolaren a pasilidad ti Website ti Munisipio a pakaimpormaran dagiti umili iti kallabes ken agdama a kasasaad ti ili ti Cabugao.
Malaksid kadagitoy, maaramid pay dagiti tulong-sibiko nga aktibidad a kanaig ti panagselebrar ti kasangay ti Mayor kas iti medical assistance ken kaarngina a wagas ti serbisio a pangtulong kadagiti umili. # (Joed Sajonia)
Posted by Bayan ng Cabugao, Ilocos Sur at 10:23 AM 0 comments
Wednesday, August 17, 2011
TECHNO-DEMO TI TALLO A HYBRID RICE MESTIZO, PROYEKTO A PAGTULADAN DAGITI MANNALON
Cabugao, Ilocos Sur – Hybrid a pagay ti naipamaysa ti Gobierno Lokal ti Cabugao babaen ti panangasistir dagiti Municipal Technologists ti DA-LGU iti demo-farm nga aglawa iti 1,500 metro-kuadrado sadiay Barangay Sagayaden, Cabugao, Ilocos Sur kadaytoy panagtalon ti Wet Season 2011 (Hunio-Nobiembre).
Paset daytoy ti programa ni Mayor Ediboy S. Cobangbang, Jr. a mangparegget ti panagmula ti nangato ti kalidad ken apitna a pagay tapno mapadur-as ti produksion ken masapulan dagiti mannalon. Inggunamgunam pay ni Mayor Ediboy iti maysa a gundaway a pannakimitingna nga ag-project (agsirmata) koma dagiti mangibagi ti DA-LGU kadagiti maipanawen a klase ti mula: iti benneg ti kanatengan ken dadduma pay a cash crops para iti demo-farming.
Segun ken ni Mr. Edgar S. Balangatan, Techno-Demo Coordinator, dua a kompania ti bukel, ti Bayer ken Bioseed ti timmulong iti pannakairubuat ti demo-farm a pakapatanoran iti Bigante, NSICRC 124-H (mestizo 4, Jolli Rice NSICRC 162-H (mestizo 8), ken H 64 NSICRC 168-H (mestizo 11) a pakaapitan ti 240 agingga iti 276 kaban ti kada ektaria no mapatanor a nasayaat.
Naibunubon dagitoy a klase ti pagay idi Hulio 3,5,7, 2011 ket nairaep makabulan kalpasanna. Naabunuan dagiti nairaep idi Agosto 16, 2011 ket maobserbar agingga iti agdama ti wagas ti panagtan-ayda babaen iti panangiwanwan ni Mr. Balangatan ken panangbisita dagiti Teknisian ti kompania.
“Maysa a kapatgan a panggep ti demo-farm ti panangawis ti imatang dagiti mannalon a makakita ken mangammo ti mapabpabaro a teknolohia ti panagpatanor ti pagay ket no tuladenda ket manamnama nga agballigi ti panagtalonda,” impatalged ni Mr. Balangatan. # (Joed Sajonia)
Posted by Bayan ng Cabugao, Ilocos Sur at 8:17 AM 0 comments
Tuesday, August 16, 2011
PANNAKI-“DAYO”, PANNAKI-“DAP-AY” MET ITI KASASAAD TI PANAGBIAG!
Cabugao, Ilocos Sur - Kabayatan ti pannakaresulta ti transaksion a maniobraen dagiti koridor, saan latta met a maliklikan ti naikaugalian a panagtutungtong dagiti makidayo iti kaaldawan ti Dayo iti nagsaruno a Sabado: idi Agosto 7 ken 14, 2011.
Nagbalinen a ritual dagiti dumadayo ti nasingdat a panagpipinnadamag, panaglilinnangen, panagiinnammo tunggal Sabado a mangnayon pay ti kapadasanda a saan laeng a mapan sumirpat, gumatang wenno aglako iti animales iti aldaw ti Sabado.
Saan laengen a komersial, gumanansia, wenno makakuarta ti panggep ti pannakidinnayo no di pay ket sumirpat ti bumaro wenno bumalasang a nuang a kasinnukat wenno kaginnatang tapno agbaliw laeng ti mausar a pagtrabaho.
Mainayon latta met a maidusar dagiti tagilako a burias, kalding iti pagdadayoan. Adu ti masdaaw uray ti maysa a Pasado Kapitan iti napintas a pannakairubuat ti baro a Dayo. Innayonna a makapaawis ti kasla panagtienda dagiti mannalon kas pakpakauna ti heneral a tienda ti aldaw ti Domingo iti Northern Ilocos Sur Trade Center (NISTC).
Kabayatanna, gimmatang ti BARANG-AY Livestock Farm iti pito a baka a Brahman para iti dispersal project ti nasao a pagtaraknan segun iti palawag ni Dr. Cesar Soller, DVM, ken Farm Manager.#
Posted by Bayan ng Cabugao, Ilocos Sur at 10:16 AM 0 comments
Saturday, August 13, 2011
IWAS DENGUE FOGGING PROGRAM
Posted by Bayan ng Cabugao, Ilocos Sur at 1:30 PM 0 comments
Subscribe to: Posts (Atom)


text:
Desaperecidos
DESAPERECIDOS
Iti las-ud ti innem a tawen, uppat nga annak
ti indulinko kadagiti lagip…
Clarita Alia, “Escuadron de la Muerte”
Siak ni Clarita Alia ket agkumpesarak:
Agkumpesarak iti nagan ti Ama: kayatko ti mangilunod kadagiti amin nga ahente iti panagpugipog.
Agkumpesarak iti nagan ti Anak: kayatko nga amin a pannakaisalakan ket maibabawi kadagiti amin a mangibagbaga iti wayawaya ti ili.
Agkumpesarak iti nagan ti Espiritu Santo ket daytoy ti kararagko: nga amin koma a Pangulo ti Pagilian ket agbabawidanto iti masungad nga aldaw. Babai man a Pangulo a di makaamo ti kayat a sawen ti mapukawan iti anak. Lalaki man a Pangulo a di makaawat no ania ti kayat a sawen ti mangitabon iti uppat nga annak a koma ket mangiyabaga iti bangkayko iti tanem a panungpalak. Pagbabawiandanto ti inda panangidaulo kadatayo iti Panawen ti Panagkatangkatang—dagitoy a Pangulo.
Siak ni Clarita Alia, ina ti uppat nga annak: Ni Richard, 18, iti pannakapasag iti ima dagiti vigilante; ni Christopher, 17, iti inna pannakapasag iti ima dagiti vigilante; ni Bobby, 14, iti inna pannakapasag iti ima dagiti vigilante; ni Fernando, 15, iti inna pannakapasag iti ima dagiti vigilante.
Rabii ita ditoy Davao, iti daytoy a rabii dagiti escuadron de la muerte.
Agsisimparat iti panunot dagiti lagip kadagiti annak: ni Richard, ti ubing a naasi a no itag-ayko nga ibuat ti sako a napno iti kamotig ket agtaray piman a mangiyopresir kadagiti ubing a takiag tapno iti irteng dagiti urat ken lasag ken ti determinasion ti pammategna kaniak, isublina piman dagiti adu a rigrigat, sukatanna iti kari ti nam-ay. “Siak, siak, siakon, Inang ti agbagkat. Siakon ti mangiyalis iti lakom iti maysa a suli tapno intarek dagitoy iti banggeram. Siak metten ti agayab kadagiti aggatang ket ibagak, ibagak, Inang, ibagak a dagiti tagilako, dagitoy, dagitoy, Inang, ti nagpuonam iti kararag.”
Anian!
Isemannak ni Richard.
Isemannak iti bangbangir nga isem, ket ti ubing a sirmatana kadagiti nabiag ken agis-isem met a mata ket ti anniniwan ti amana nga innak idi inay-ayat.
Anian!
Isuna ti amana iti ubing a bagi, iti agkabannuag a nakem, iti manangngaasi a palad. Ni Richard nga iti umana a gundaway ket agpukaw kaniak, umadayo, agawan a kas asuk, pumanaw tapno dinton agsubli pay dagiti danapeg.
Iti rabii, timtimudek dagiti posibilidad: ti mabilbilang a panagbaddek, ti panagsarimadeng, ti umuna nga arasaas kadagiti ub-ubing a kakabsat. Pamrayak laeng no kua ti agkararag, ti mangrikna kadagiti timbukel ti rosario kadagiti kaliado a ramay.
Ket tagikukuaennak ti buteng.
Ket kullaapannak ti buteng ket makitak dagiti daradara nga aldaw, ti bulan iti inna panagdara kadagiti rabii a kas ita, ti bulan a kas iti darudar ket mangipalnaad iti didigra, ti bulan iti pannakasinnukotna iti sipnget tapno iti panagsaknap dagiti mabutbuteng nga ulimek iti kaltaang ket ti nagpaiduma a bibineg. Apo Dios, Apo Dios, kunaek. Saan, saan, saan, Apo Dios. Dimo koma ipalubos.
Iti idda ket sumrek ti pul-oy ket mayepyepak.
Iti tagainep ket ti lampin ni Richard: alaek dagitoy a lampin, gelgelek ti dara kadagitoy a lampin sako ibarday iti init.
Alaek ti namagaan a lampin tapno kadagiti buttabuttaw a barukong ket idiayko nga iselsel tapno sagepsepenna dagiti nagbalay a dara kadagiti nakanganga a dunggiar.
Richard, kunak, Richard, denggennak.
Ulimek ti mangsungbat kaniak.
Richard, Richard, kunak. Asinno ti akin-aramid iti kastoy a kapay-an, anak?
Panawannak ni Richard kagitoy a panagsalsaludsod. Saan a sumungbat ti buttabuttaw a sikigan, ti agngangnganga a barukong, ti nasaem a rupa ti naparigatan iti pannakabagkong.
Isaganak ti pumpon ti bagi ni Richard, kas iti umuna nga aldaw.
Ti kari ni Richard a nam-ay kaniak, kas iti inna ipapanaw iti daytoy a biag. Umuna a digosek ti agkabannuag a bagi a ti anges daytoy ket aggapu met laeng kaniak, siak ken ti amana iti daytoy umuna unay a nasudi a panaginnayat. Karinioso ti amana a nagpukaw, desaperecido dagiti amin a desaperecido. Nagpukaw a kas iti asuk, kadagiti aldaw a naangep, kadagiti aldaw a ti isisingising ti init ket maysa a pammunpon, kas ita.
Alaek ti pagbanios: ti napaburek a danum nga inikkak iti lana ti pauli tapno aglunit dagiti iti milagro ti Viernes Santo.
Babaen iti tamudok iti makannawan ket riknaek ti temperatura ti danum: isawsawko ti tamudok ket mariknak ti biag iti nagtibnok a lamiis ken pudot ti pagdigos.
Uksobek ti pagan-anay ti anakko, ti inauna dagiti amin nga ayatko, ti inauna dagiti amin a namnamak iti biag.
Unaek nga uksoben ti badona a puraw nga itan ket nalabbaga ket kolor ti tapok. Iti pannakakusbona ket ti isusukona iti daga: ti bagi a nalukneng iti natangken a semento ti kalsada.
Naparpar kadi ti ulona?
Naparpar kadi ti tumengna?
Nagpusitsit kadi ti darana iti pannakaiwekwek ti imuko wenno kutsilio wenno ice pick a panangdusa iti yelo ngem itan ket ti nabiag koma pay laeng a lasag ti anak?
Adda kadi dagiti nakasaksi?
Adda kadi dagiti nakakita no kasano nga inawagannak, no kasano nga imbaga, “Inang, Inang, Inang arayatennak?”
Adda kadi nakangngeg iti inna panagurok tapno kamatenna ti anges, tapno kamatenna ti pumampanaw nga awis ti pannaturog nga awan inggana?
Awan asinda, kinunada kaniak, kinuna dagiti padak nga agbagbaggat kadagiti karga iti pantalan, siak nga ina, siak a nagawid ken Richard, siak, siak nga idi ket tinagtagainepko a dumtengto ti panawen nga idulindak dagiti annak, idulindak iti natalimeng a lugar a sadiay ket saankon a kamkamaten ti oras, a saankonto a lagipen pay dagiti amin a kalbario a nagpasarak. Anian a tagainep a mamagalimpatok iti rikna, tagainep nga umanayen a mangted kaniak iti regta?
Siakto ti mangitabon kenka, Inang, kinuna kaniak.
Ngem ita, ita kunaek ken Richard: maysaka nga anak nga ulbod.
Ket uksotek ti panag-anayna ket makitak ti lampin nga inselselko kadagiti sugat.
Agsaysayas pay laeng ti dara ngem saanen a kas itay nga agpusuak, segun iti panagkuna ti maysa a saksi.
Kasla gripo, kinuna iti Bisaya, ket minirak ti kinapudno kadagiti mata ti nagkuna. Sadiay, kadagiti alintataona ket ti buteng a sipud pay idin ket kasinginmin ditoy Davao.
Kasaritak ni Richard, pagpudnuek iti ulimek iti baetmi a dua.
Aniat’ naganmo, kunak.
Richard ti naganko, isungbatna iti Bisaya.
Manot’ tawenmon?
Lima ti tawenkon.
Aniat’ kayatmo a pagbalinan no dumakkelka?
Kayatkot’ agbalin a vigilante?
Ay, sus, kunak. Anawaek.
Wen, Inang, kayatkot’ agbalin a vigilante. Dagiti vigilante, pugipogenda amin a langgong.
Anakko, anakko, kunak. Sabaliam ti pagayatan.
Saanmo a kayat nga agbalinak a vigilante?
Kayatko nga agbalinka a padi?
Ket no padi a vigilante?
Padi lattan!
Nanang, diak kayat ti agmisa. Diak ammo ti Latin. Wenno Ingles.
Wenno ti mangasaba.
Kusotek ti buokmo, Richard ket agkanka.
Agkak dagiti natimbukel a matam, dagiti nawasnay a gurong nga inil-ilotko idi ubingka pay. Sika ti akoy nga inil-ilot ni amam iti kada rabii a sumangpet manipud iti pannakigasanggasatna iti lansangan?
Ita, agkak dagiti awananen lawag a matam.
Ita ket ti panangitedko iti basbasmo: rosario iti makanawan nga ima, sensilio a pagplete iti makannigid, ti agnanayon a kararagmi iti barukongmo.
Dinakam liplipatan, Richard, anak.
Siak ni Clarita Alia, Inang ni Christopher. Tallo a bulan kalpasan ti panangpasagda ken Richard, ita, ita met ti batang ni Christopher, 17.
Kas iti kakaenna, adda ay-ayo iti timek ti anak, ti panagwenna kadagiti amin nga ibagak, ti panagisemna a kas iti amak nga iti ultimo dagiti amin nga ultimo ket diak man nangngegan a nagreklamo iti biag.
Wenno ti widawid ken paragsit ti inak.
Kasla abuyo daytoy nga ubing.
Wenno sibeg.
Wenno agila.
Iti karantiway a gurong ket ti aglemlemmeng a leon wenno tigre ken ti nabaneg a bukot iti nabaneg met laeng nga abaga a makaam-ammo iti rigat.
Sika laeng ti namnamak, Christopher, kunaek kenkuana a kas patigmaan. Kitaennak laeng ti anak, perrengennak, ket ammka kadagita perreng a birbirokenna kadagiti matak ti ladingit nga indulinko sadiay sipud pay pinanawandak ti amada.
Christopher, no mapukawka kas met laeng iti manongmo, nasaysayaat laengen no matayak, kunaek, ket kasla agpabus-oy a dissuor dagiti luak. Diakon a magawidan ti aganug-og. Mapno ti barukongko kadagiti rungsot ti sibibiag a bulkan. Mabtak ti aangsak.
Christopher, denggennak, kunaek, ket addan gulib iti timekko. Ket addan pungtot nga umipos iti karabukobko.
Miraek ni Christopher.
Dina isubli kaniak ti panangmirak.
Daraan ti rupa a napuswitan iti nagkakambor a lua, buteg, ling-et ken panagsagaba.
Kas iti manongna ket ti duyok ti tirad iti sikigan, iti likod, iti tengnged, iti aminen a paset ti bagina a mabalinda a buttawan.
Ania ti anakko—ti Christopherko—ti mangkarkarga ken Apo Jesus—ania isuna iti imatang dagiti berdugo?
Tulonganka nga agbagkat, Inang, kinunana kaniak iti maysa a bigat.
Saan, Christopher. Mabanka agbasa, anak. Mapanka agsakdo kadagiti amin nga imbag ken adal ken kinatao iti pagadalan. Idiayka, saan a ditoy pantalan, saan a ditoy a kakaasika a mainaran.
Kayatko a dikan agbagbagkat, Inang. Kitaem ti bukotmo. Kitaem ti bagim. Kitaem ti rupam. Dinakan sublian ni Tatang no kasta.
Diak kayat ti kasta nga angaw, kunak. Serioso ti timekko. Diak kayat a mairamraman ti nagpukaw nga amada iti saritaan.
No mangabakak iti lotto, itedko amin kenka.
Awan ibatim iti bagim, uray bassit laeng?
Kukuam amin, Inang.
Ay, sus, ginoo. Daghang sa imo, ‘noy!
Promise!
Ay sus, promise-promise pa, ‘noy!
Kaanotayo a makalung-aw, Inang?
Asidegen, kunak.
Ket ita, Christopher, addoyka kadagiti takiag.
Punasak dagiti sugat dagiti sugat ti anak.
Punasak iti alkohol sakonto warakiwakan ti bagim iti Johnson’s baby powder.
Paggaayatmo daytoy iti ubingka, anak. Namak pay nga agapakayo ken ni Manongmo a Richard ta ibukbokmo met ngamin ti pulbos iti bagim, iti barukong, iti puseg, iti tian, sa kadagiti sellang idi agbaritokan.
Adda kadi idin sirsirigem?
Awan, a, kinunam kaniak. Samo impasarunson: “No nasayaatton ti biagtayo, no dikanton agbagbagkat iti pantalan, no mkaadalakton, dayta, dayta laeng ti panawen a mabalinkon ti agassawa.”
Para makita, kunak.
Promise, Inang, kinunam.
Kaykayatmo dayta a balikas: Promise.
Ngem ita, dimo met tinungpal.
Siak ni Clarita Alias, ti ina ni Bobby. Kadagupan kadagiti innem nga annak, lima a lallaki, maysa a babai, ni Bobby ti impadpaidumak. Ni Bobby, ni Bobby. Sangapulo ket uppatna iti mapasag, iti bukitkitanda ti bagbagisna, iti pagsaruenda iti dara, iti nganngani rummuar dagiti matana.
Apo Dios a manangngaasi a Dios dagiti sibibiag ken natay, apay a kastoy? Katorse ti anak idi sarangtenna ti patay: katorse a kinainosente nga iti tirad ti punial ket ditoy a maidasay.
Ni Bobby ti di pulos simmina iti sibayko. Iti rabii, adda iti sikigan ti anak, daytoy nasaririt ken managayat nga ubing, daytoy nga ubing a natudio ken natakneng, daytoy nga ubing a di manglangan iti panagadal, kapinpinnuyat dagiti kingki, kandela, wenno ti kuridemdem a bombilia.
Ammona ti lubong: no sadinno ti Amerika, no sadinno ti Europa, no sadinnot Afrika, no sadinno ti Australia, no sadinno ti Asia, no sadinnot ti Sur Amerika. Diak ammo dagitoy ngem kinunana kaniak: Mapanakto kadagitoy a lugar, Inang. Agpasiarakto tapno adalek dagiti kabibiagka, no kasanoda a nakaruk-at iti pannakaadipen iti rigat.
Ala wen, barok, kunaek kenkuana ket apungolennak. Ibaludnak kadagiti mangrugrugin nga agpiskel a takiagna ket masay-opko ti angot ti ipulpulagidna iti kilikilina a pangontra iti ling-et.
Dinak paayen, Bobby, kunaek kenkuana ket mingmingannak.
Mingmingannak iti manangngaasi a mingming santo agisem. Agparang dagiti nakapurpuraw a ngipenna. Daytoy ti maysa a pakakitaan a saan nga agbabalbaliw ti lasag no di ket ta ipatpatawidtayo dagiti talugading kadagiti annak.
Paboritok kadi ni Bobby ta agkaarngikami kadagiti adu a banag kas iti panagpampanunot a nawada, ti anus a di maibus, ken ti nasarangsang a panagkatawa?
Paboritok kadi ni Bobby tapno agilem ti maysa pay nga anak, ni Fernando, nga iti edad 15, ket briatenda met ti barukongna, gripuanda ti sikiganna, ket tatekenda duyok ti agkabannuag pay laeng a lasagna?
Ni Bobby manen, idillawna no kua kaniak, iti panagsasaibbekko a naulimek tapno laeng makaturogak iti kada rabii a mapanunotko nga iti kaawan ti asawak ket ti met maysamaysa a panagpukaw dagiti annak.
Saan, ilibakko.
Inang, masapul nga agbiagtayo.
Natayakon, kunak.
Kitaennak laeng ni Fernando. Awan ibbatanna a sao.
Ngem iti barukong ket ti ilemna iti naidasayen a kabsatna.
Diak makaturong, kunak.
Diakay agpanunot, kunana.
Agkarkararagak a makaruk-attayonto met laeng iti kastoy, barok, kunaek kenkuana.
Agbasaak, Inang. Agabugadoak. Ilabanko ti kalintegantayo.
Igaedmo, barok, kunaek.
Ita, punasak ti natatek a bagi ni Fernando, 15, kas met laeng iti panangpunasko iti natatek a bagi ni Bobby, ni Christopher, ni Richard.
Punasak ti bagi ni Fernando.
Bilangek dagiti dunggiar.
Sagidek dagitoy tapno riknaek dagiti saem.
Inawagannak kadi sakbay a nagsat ti angesna?
Inawagannak kadi, Richard, Imbagam kadi a siak ti inam, a siak, siak ti nagpaspasuso kenka, siak, siak ti nangdungdungngo kenka, a siak, siak ti di nangdangdangran kenka, a siak, siak ti nangikankanawa kenka kadagiti amin a peligro?
Inton bigat, iti panagsaknap ti sipnget, alaekto ti anglem.
Tiritirek ti anglem iti bilang dagiti tawen a nagpasarak dagiti kakastoy a padas: uppat nga annak iti las-ud laeng iti innem a tawen.
Sindiakto ti anglem sakonto ipuligos nga ipennek nga ipalladaw iti angin.
Kunaekto, desaperecidos, umaykayo, umaykayo.
Aggaoakto iti niniugan, ipanko iti sabut, ipaigidko ti gawed ken bua, ipaigid iti basi. Amin dagitoy ket ipanko iti sarukang. Iyayabko ti atang kadagiti annak a nagawan.
Siak, siak ni Clarita Alias, ti agur-uray nga ina dagiti nagpukaw nga annak.
No comments:
Subscribe to: Post Comments (Atom)


text:
TAGUDIN, Ilocos Sur – Inaresto dagiti polis ti La Trinidad, Benguet ken polis ditoy ti maysa a lalaki a sumangsango iti dua a kaso idi Pebrero 4.
Imet dagiti polis ti warrant of arrest a pinirmaan ni Judge Delilah Gonzales-Munoz ken ni Judge Edgardo Diaz De Rivera Jr. ti MTC, La Trinidad, Benguet idi inarestoda ni Victor Tibong a.k.a. Victorino Bugarin, residente iti Alilem, Ilocos Sur nga akusado iti direct assault ken robbery in band iti nasao a korte iti Benguet.
Immun-una ngem daytoy, inaresto dagiti polis ti Suyo, Ilocos Sur ni Tibong idi rabii ti Pebrero 3 ket impaimada iti BJMP ditoy nga ili.#


text:
BANTAY, Ilocos Sur – Droga, kuarta ken ramramit iti panagipakete iti droga dagiti nakumpiska dagiti polis iti panagsukisok nga insayangkatda iti balay ti maysa a mapapati a drug personality iti Barangay Buquig ditoy nga ili itay lawasna.
Sinukisok dagiti polis ti balay ni Norlando Lopez, 53, naasawaan, residente iti Barangay Buquig ditoy nga ili idi Hunio 25 ket nakakumpiskada ti 8 a plastic sachet a mapapati a naglaon iti droga nga agdagsen iti 23.1 grams, P32,400 a mapapati a naglakuan iti droga, 1 rolio ti aluminum foil, 9 a lighter, 3 tooter, ken 2 a getteng.
Iggem ti raiding team a pakaibilangan ti Philippine Drug Enforcement Agency, Ilocos Sur, Provincial Anti-Illegal Drug Special Operations Group ken PNP Bantay ti search warrant a pinirmaan ni Judge Francisco Ante, Jr. ti MCTC.
Sinaksian dagiti barangay officials ti Buquig ti panagsukisok dagiti polis iti balay ni Lopez.
Iti pannnakaisurat daytoy, nakadetene ni Lopez iti provincial command ken maisagsagana ti kaso a panagsalungasing iti RA 9165 maikontra kenkuana.#


text:
STO. DOMINGO, Ilocos Sur – Tallo a motorsiklo ti nainbolbar iti aksidente iti national highway a sakup ti Barangay Parada ditoy nga ili idi agsapa ti Nobiembre 5 a nakasugatan amin dagiti nagmaneho ken dagiti insakayda.
Naitaray dagiti biktima iti Magsingal District Hospital ken iti Metro Vigan Cooperative Hospital para iti pannakaagasda.
Iti panagimbestiga dagiti polis, agpaabagatan a direksion ti Sym Bonus X motorcycle a minaneho ni Nataniel Nunan y Tabangcura, 29, kasakayna da Marni Asuncion, ken ni Michael Tapo y Velasco, naasawaan. agpapadada amin nga agnaed iti Barangay Calay-ab idi nakidinnungpar iti nakasabatna a napaspas ti tarayna a Honda Wave 125 motorcycle a minaneho ni Edzel Tadena y Vega, 22, kasakayna da Alexis de Fiesta y Alejandro, 22, ken Meynard Joseph Silverio, 18, agpapada a babbaro ken residente iti Barangay Nagsupotan.
Mapapati a gapu iti kapardas ti napasamak, napilidan ti naggapu iti abagatan a direksion a Honda Wave X a minaneho ni Rojen Tanag y Tualla, 37, naasawaan, kasakayna da Crispin Refuerzo y Tubon, 32, baro, ken ni Joseph Tabangcura y Salcedo, 32, naasawaan, agpapada a residente iti Barangay Napo, Sto. Domingo ti Sym motorcycle.
Kas resulta, nagsagrap amin dagiti nagmaneho ken dagiti inliabarda kadagiti sugat iti nagduduma a paset ti bagida a puon ti nakayospitalanda.#


text:
Hudaismo
Ti Hudaismo (manipud iti Latin Iudaismus, naala manipud iti Griego nga Ioudaïsmos, ken dimtengan a nakaalaan manipud iti Hebreo יהודה, Yehudah, "Huda";[1][2] iti Hebreo: יהדות, Yahadut, dagiti naisangsangayan a pannakailasin ti Hudio nga ethnos)[3] ket isu ti relihion, pilosopia ken ti waya ti biag ti tattao a Hudio.[4] Ti monoteistiko a relihion a nagtaud iti Hebreo a Biblia (tinawtawagan pay ti Tanakh) ken nasuksukimat kadagiti kinaudi a testo a kas ti Talmud, ti Hudaismo ket naipanpanunotan babaen dagiti relihioso a Hudio nga isu ti panangiyebkas ti ti tulagan a pannkaikabagian iti Dios a naibangon iti Annaka ti Israel.[5] Ti Rabaniko a Hudaismo ket agtengtengngel a ti Dios ket nangiparang kadagit lintegna ken bilbilin kennni Moses idiay Bantay Sinai iti porma iti Naisurat ken Naiyebkas a Tora.[6] Iti naipakasaritaan, daytoy a panangibagbaga ket sinuppiat idi babaen dagiti nadumaduma a grupo a kas ti Saduceos ken Helenestiko a Hudaismo ti las-ud ti Makadua a Templo a paset ti panawen; dagiti Karaite ken Sabateos idi las-ud ti nasapa ket kinaudi a mediebal a paset ti panawen;[7] ken dagiti paset dagiti moderno a reporma a tignay. Dagiti liberal a tignay iti moderno a panawen a kas ti Humanistiko a Hudaismo ket mabalin a di teistiko.[8]
Ti Hudaismo ket agtunton kadagiti naipakasaritaan a panagtultuloy a gumay-at ti ad-adu ngem 3,000 a tawtawen. Kadagiti kangrunaan a relihion ti lubong, ti Hudaismo ket naipanpanunotan a kas maysa kadagiti kaduogan a monoteistiko a relihion.[9][10] Dagiti Hebreo / dagiti Israelita ket natawtawagandan kadagiti "Hudio" kadagiti naud-udi a liblibro iti Tanakh a kas ti Libro ni Ester, nga adda dagiti termino ti Hudio a mangsuksukat ti titulo nga "Annak ti Israel".[11] Dagiti testo ti Hudaismo, dagiti tradision ken dagiti pateg a napigsa a nangimpluensia kadagiti kinaudi nga Abrahamika a relion, a mairaman ti Kristianidad, Islam ken ti Baha'i a Pammati.[12][13] Adu kadagiti aspeto ti Hudaismo ket dagus wenno saan a dagus a nakaimpluensia ti sekular a Lumaud nga etika ken sibil a linteg.[14]
Dagiti Hudio ket maysada a etnorelihioso a grupo[15] ken mairaman dagiti naipasngay a Hudio ken dagiti naipagbaliwen iti Hudaismo. Idi 2010, ti Hudio a populasion ti lubong ket nakarkulo idi iti 13.4 a riwriw, wenno agarup a 0.2% iti dagup ti populasion ti lubong. Agarup a 42% kadagiti amin a Hudio ket agtataeng idiay Israel ken agarup a 42% rket agtataeng idiay Estados Unidos ken Kanada, nga adda dagiti kaaduan a nabatbati ket agtataeng idiay Europa.[16] Ti kadakkelan a kadagiti relihioso a tignay ti Hudio ket Ortodokso a Hudaismo (Haredi a Hudaismo ken Moderno nga Ortodokso a Hudaismo), Konserbatibo a Hudaismo ken Reporma a Hudaismo. Ti kangrunaan a taudan a paggiddiatan a baetan dagitoy a grupo ket ti arngianda iti Hudio a linteg.[17] Ti Ortodokso a Hudaismo ket agtartaripatu a ti Tora ken Hudio a linteg ket nainlangitan iti tinaudan, eternal ken di mabaliwan, ken dagitoy ket nasken a nainget a masursurot. Ti Konserbatino ken Reporma aHudaismo ket ad-adu a liberal, a ti Konserbatibo a Hudaismo ket sapasap a mangiragragpat ti maysa nga adadu a "tradisional" a pannakaipatarus kadagiti kammasapulan ti Hudaismo ngem ti Reporma a Hudaismo. Ti kadawyan a puesto ti Reporma ket ti Hudio a linteg ket nasken a mapanirigan a kas maysa nga agsmang kadagiti sapasap nga alagaden ngem ti maysa nga agasmang kadagiti panagiparparit ken dagiti rebbeng a mapalpaliiw ken nasken kadagiti amin a Hudio.[18][19] Iti naipakasaritaan, dagiti naipangpangruna a korte ket nangipatpatungpal kadagiti Hudio a linteg; tatta nga aldaw, adda dagitoy a korte ngem ti panagsanay iti Hudaismo ket kaaduan a boluntario.[20] Ti kinaturay iti telohiko ken dagiti legado a banag ket saan a naibangbangon iti sinoman a tao wenno gunglo, ngem dagiti sagrado a testo ken dagiti rabino ken dagiti eskolar a nangipatpatarus kadagitoy.[21]
Dagiti nagibasaran[urnosen | urnosen ti taudan]
- ^ Dagiti pamay-ay ken dagiti Kategoria: Hudaismo ken Ebanghelio
- ^ AskOxford: Hudaismo
- ^ Shaye J.D. Cohen 1999 Dagiti Rugian ti Kinahudio: Dagiti pagbeddengan, Nadumaduma a kita, Dagiti madudua, Berkeley: Unibersidad ti California a Pamalditan; p. 7
- ^ Jacobs, Louis (2007). "Hudaismo". Iti Fred Skolnik. Encyclopaedia Judaica. 11 (2d nga ed.). Farmington Hills, Mich.: Thomson Gale. p. 511. ISBN 978-0-02-865928-2.
Hudaismo, ti relihion, pilosopia, ken waya ti biag dagiti Hudio.
- ^ "Dagiti Rekurso ti Pannakaammo: Hudaismo". Berkley a Sentro para iti Relihion, Kappia, ken dagiti Pannakibiang iti Lubong. Naala idi 2011-11-22.
- ^ "Ania kadi ti maiyebkas a Tora?". Torah.org. Naala idi 2010-08-22.
- ^ "Hudio nga Unibersidad ti Karaite". Kjuonline.com. Naala idi 2010-08-22.
- ^ "Kagimongan para iti Humanistiko a Hudaismo". Shj.org. Naala idi 2010-08-22.
- ^ "Relihion ken Etika – Hudaismo". BBC. Naala idi 2010-08-22.
- ^ Relihion: Dagiti Tallo a Relihion, Maysa a Dios PBS
- ^ Dagiti pakikabilan ti pirak: ti maysa apangyuan iti Hudaismo p. 59 babaen ni Stephen M. Wylen, Paulist Press, 2000 [1]
- ^ Heribert Busse (1998). Islam, Hudaismo, ken Kristianidad: Teolihoko ken Naipakasaritaan a Pannkaikapetan. Markus Wiener Publishers. pp. 63–112. ISBN 978-1-55876-144-5.
- ^ Irving M. Zeitlin (2007). Ti Naipakasaritaan a Mahoma. Polity. pp. 92–93. ISBN 978-0-7456-3999-4.
- ^ Dagiti Parawad ti Hudio iti Sibilisasion: Maysa aKarkulo (libro)
- ^ Kitaen ti, kas pagarigan, Deborah Dash Moore, Dagiti Politika nga Identidad ti Amerikano a Hudio, Unibersidad ti Michigan a Pagmalditan, 2008, p. 303; Ewa Morawska, Saan a Natalged a Prosperidad: Dagiti Adda ti Bassit nga Ili a Hudio iti Industrial nga Amerika, 1890–1940, Unibersidad ti Princeton a Pagmalditan, 1999. p. 217; Peter Y. Medding, Patpateg, dagiti kinaykayat ken identidad: Dagiti Hudio ken politika iti maysa nga agbalbaliw a lubong, Tomo 11 kadagiti Panagad-adal iti kontemporario a Kinahudio, Unibersidad ti Oxford a Pagmalditan, 1995, p. 64; Ezra Mendelsohn, Tattao ti siudad: Dagiti Hudio ken dagiti urbano a karit, Tomo15 kadagiti Panagad-adal iti kontemporario a Kinahudio, Unibersidad ti Oxford a Pagmalditan, 1999, p. 55; Louis Sandy Maisel, Ira N. Forman, Donald Altschiller, Charles Walker Bassett, Dagiti Hudio ti Amerikano a Politika: dagiti salaysay, Rowman & Littlefield, 2004, p. 158; Seymour Martin Lipset, Amerikano aPannakailaslasin: Ti Dua a Tadem nga Espada, W. W. Norton & Company, 1997, p. 169.
- ^ Hudio a Populasion ti Lubong, 2010. Sergio Della Pergola, Hebreo nga Unibersidad ti Herusalem
- ^ "Dagiti Hudio a Denominasion". ReligionFacts. Naala idi 2010-08-22.
- ^ "Reformo a Hudaismo". ReligionFacts. Naala idi 2010-08-22.
- ^ "Ania kadi ti Reporma a Hudaismo?". Reformjudaism.org. Naala idi 2010-08-22.
- ^ Encyclopædia Britannica. "Britannica Online Encyclopedia: Bet Din". Britannica.com. Naala idi 2010-08-22.
- ^ "Hudaismo 101: Dagiti Rabino, Dagiti Padi ken Dadduma pay a Pamay-an ti Relihion". Jewfaq.org. Naala idi 2010-08-22.
Dagiti silpo ti ruar[urnosen | urnosen ti taudan]
Midia a mainaig iti Hudaismo iti Wikimedia Commons
- Hudaismo 101, ti adu a masalsaludsod nga insurat babaen ti maysa abibliotekario.


text:
Buenavista, Bohol
Ti Buenavista ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Buenavista ket nabingbingay a politikal kadagiti 35 a barbaranggay.[2]
- Anonang
- Asinan
- Bago
- Baluarte
- Bantuan
- Bato
- Bonotbonot
- Bugaong
- Cambuhat
- Cambus-oc
- Cangawa
- Cantomugcad
- Cantores
- Cantuba
- Catigbian
- Cawag
- Cruz
- Dait
- Eastern Cabul-an
- Hunan
- Lapacan Norte
- Lapacan Sur
- Lubang
- Lusong (Plateau)
- Magkaya
- Merryland
- Nueva Granada
- Nueva Montana
- Overland
- Panghagban
- Poblacion
- Puting Bato
- Rufo Hill
- Sweetland
- Western Cabul-an
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CANDON CITY – Isayangkat ti Department of Education ditoy a siudad iti umuna a gundaway ti maysa nga art festival manipud Enero 16-18.
Segun ken ni District Supervisor Evangeline Rubang, manamnama ti pannakipartisipar iti nasao a festival ti nasurok 2,000 a mangisursuro ken estudiante iti elementaria ken high school manipud iti 13 a dibision ti DepEd iti Region I .
Kinuna ni Rubang, coordinator iti festival, a napanunot dagiti education officials manipud iti Central Office a nasangaili ti siudad a maisayangkat babaen ti city division ditoy ti nasao a festival idi timmabunoda iti Feria de Candon a nakapaliiwanda iti dakkel nga interes dagiti agtuturay ti siudad iti musika ken arte.
Impakaammo ni Rubang a karaman kadagiti aktibidad bayat ti Art Festival, ti pasalip iti musika a pakairamanan ti solo, instrument, choir competition, rondalya, ken marching band, traditional ken contemporary folk dance competitions ken dagiti nadumaduma a pasalip iti arte kas koma iti literatura.
Kinuna ni Rubang a maibalay dagiti delegado manipud kadagiti nadumaduma a dibision iti rehion kadagiti 11 a napili a pagadalan kasta met a naitudingen dagiti venue a pakaangayan ti programa ken dagiti pasalip.
“Maisayangkat iti Candon Civic Center ti opening ken closing program, ken dagiti pasalip iti Candon South Central Hall, iti CNHS Auditorium, ken iti Marian Hall ti Saint Joseph Institute,” kinuna pay ni Rubang.#


text:
BETERANO ITI BESSANG PASS. Linagip dagiti kameng ti USAFIP-NL manipud Ilocos Norte, Ilocos Sur, La Union, Abra ken Baguio-Benguet ti maika-67 nga anibersario ti Ranget iti Bessang Pass idi Hunio 14. Maipalagip a ti pannakarebbek ti puersa dagiti Hapon iti Bessang Pass iti ili a Cervantes, Ilocos Sur ti nangitunda iti pannakatiliw iti Montañosa ni Hen. Tomoyuki Yamashita, nabirngasan iti Tigre ti Malaya. (Ladawan:Dante Tacata/teksto:Mancielito S. Tacadena)
You are here: Home › Archive › Media › Photo Galleries › BETERANO ITI BESSANG PASS


text:
CANDON CITY – Nasugatan ti maysa a baro idi naidungpar ti motorsiklona iti maysa a minibus iti Barangay San Nicolas ditoy a siudad.
Nadunor ni Albert Gadingan, 19, residente iti Calongbuyan ditoy idi nakadungpar ti motorsiklona ti minibus a minaneho ni Wilson Saranquin, 36, residente iti Taboc, San Juan, La Union.
Segun iti inbestigasion, agpaamianan ti bus ket agsikko koma nga agpakannigid idi agoberteyk met ti motorsiklo a puon ti panagdinnungparda.
Nupay kasta, nagareglo dagiti dua iti police station.#


text:
Can-avid, Daya a Samar
Ti Can-avid ket maysa a maika-4 a klase nga ili iti probinsia ti Daya a Samar iti Filipinas.
Dagiti baranggay[urnosen | urnosen ti taudan]
Ti Can-avid ket politikal a nabingbingay iti 28 a barbaranggay.[2]
- Balagon
- Baruk
- Boco
- Caghalong
- Camantang
- Can-ilay
- Cansangaya
- Canteros
- Carolina
- Guibuangan
- Jepaco
- Mabuhay
- Malogo
- Obong
- Pandol
- Baranggay 1 Poblacion
- Baranggay 2 Poblacion
- Baranggay 3 Poblacion
- Baranggay 4 Poblacion
- Baranggay 5 Poblacion
- Baranggay 6 Poblacion
- Baranggay 7 Poblacion
- Baranggay 8 Poblacion
- Baranggay 9 Poblacion
- Baranggay 10 Poblacion
- Salvacion
- Solong
- Rawis
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Daya a Samar". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Daya a Samar". Datos ti Populasion ti Ili. Dibision ti Panagsukisok ti LWUA. Naala idi 14 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Salvador Laurel
Ni Salvador Roman Hidalgo Laurel[2] (Nobiembre 18, 1928 – Enero 27, 2004), ken ammo pay a kas ni Doy Laurel, ket isu idi ti Bise Presidente ti Filipinas manipud idi 1986 aginggana idi 1992 babaen ni Corazon Aquino. Sakbay daytoy, nabiit a nagserbi a kas ti immuna ken (isu-isu laeng) a Kangrunaan a Ministro ni Aquino manipud idi Pebrero 25 aginggana idi Marso 25 1986.
Dagiti nagibasaran[urnosen | urnosen ti taudan]
- ^ Ti kasisigud a termino a nagpatingga idi Disiembre 30, 1973 ngem naputed gapu ti pannakairangarang ti Linteg Militar babaen ni Presidente Ferdinand Marcos idi Septiembre 23, 1972.
- ^ Jose P. Laurel Pakailaglagipan a Pundasion


text:
Pating
Dagiti pating wenno yo ket isu dagitoy ti grupo ti ikan a naidasig babaen ti maysa a kalkalaniogan a rurog, lima aginggana kadagiti pito nga iwa ti asang iti bangir ti ulo, ken dagiti palongaping a saan a naikapet iti ulo. Dagiti moderno a pating ket naidasig dagitoy iti kaunegan ti klade Selachimorpha (wenno Selachii), ken dagitoy ket kakabsat a grupo dagiti pagi. Nupay kasta, ti termino a "pating" ket naus-usar pay para kadagiti awanen a kameng ti subklase ti Elasmobranchii iti ruar ti Selachimorpha, a kas ti Cladoselache ken Xenacanthus. Iti nalawlawa pay a pannakailawlawag, dagiti kasapaan nga ammo a pating ket nanipud payen idi ad-adu ngem 420 a riwriw a tawtawen.[1]
Dagiti nagibasaran[urnosen | urnosen ti taudan]
- ^ Martin, R. Aidan. "Geologic Time". ReefQuest. Naala idi 2006-09-09.
Dagiti silpo ti ruar[urnosen | urnosen ti taudan]
Midia a mainaig iti Pating iti Wikimedia Commons


text:
Alpabeto nga Abakada
Ti Abakada ket patneng nga alpabeto a naisurat iti Latin nga inus-usar kadagiti kaaduan a pagsasao idiay Filipinas, ken isu ti kasisigud nga alpabeto ti Nailian a Pagsasao a Naibatay iti Tagalog (Tagalog:Wikang Pambansa Batay sa Tagalog) wenno Nailian a Pagsasao (Tagalog:Wikang Pambansa).[1]
Dagiti linaon
Pakasaritaan[urnosen | urnosen ti taudan]
Sakbay ti panawen dagiti Kastila, kaaduan dagiti pagsasao iti Filipinas ket naisurat iti sinuratan a Baybayin. Dagiti Kastila ti nagpayammo ti Latin a sinuratan idiay Filipinas, ken aginggana iti immuna a kagudua ti maika-20 a siglo, dagiti pagsasao iti Filipinas ket kaaduan a naisurat iti sabsabali a panagsurat a Kastila. Ni Jose Rizal ti immuna a nagsingasing ti patneng a panagsurat iti Filipinas.[2]
Idi naipayammo ti Nailian a Pagsasao Naibatay iti Tagalog, ti gramatiko a ni Lope K. Santos ket nagpartuat iti baro nga alpabeto a naglaon kadagiti 20 a letra ken natawagan daytoy iti Abakada ket iti gramatiko a liblibro iti eskuela nakunkuna daytoy a balarilà. nagbalin daytoy nga alpabeto ti pagsasao Tagalog ken ti nailian a pagsasao a Filipino.
Pannakaurnos ti Abakada[urnosen | urnosen ti taudan]
Ti pannakaibagian ti Abakada iti sinuratan a Baybayin[urnosen | urnosen ti taudan]
- A - "A"
- B - "Ba"
- K - "Ka"
- D - "Da"
- E - "E"
- G - "Ga"
- H - "Ha"
- I - "I"
- L - "La"
- M - "Ma"
- N - "Na"
- NG - "Nga"
- O - "O"
- P - "Pa"
- R - "Ra"
- S - "Sa"
- T - "Ta"
- U - "U"
- W - "Wa"
- Y - "Ya"


text:
Thursday, June 18, 2015
PAKASEKNAN TI WATERWORKS, MATAMTAMING
Cabugao, Ilocos Sur – Iti pannakiuman ti Web In-Action iti Hunio 17, 2015, imbatad ni Waterworks Superintendent Engr. Nestor B. Somera nga agtultuloy latta ti ipaayda a serbisio kadagiti umili nga end-users iti danum a mainum nga aggapu iti Magarang Water Springs, Brgy. Cacadiran, Cabugao, Ilocos Sur ken ti Roma-Kinalian Source a mangserbisio manipud iti Brgy. Maradodon agingga iti Brgy. Alina-ay.
Iti agdama, maipatpatungpal latta ti water rationing kadagiti barangay a maseknan tapno makapagbibingay dagiti konsumidores iti masakupan ti service area ti waterworks ti suplay ti danum.
Kabayatanna, adda met latta dagiti connection line ti tubo a tarimaanenda gapu iti panagrukop wenno dadduma pay a pakaigapuan ti panagproblema iti distribution line. Ngem maaksionan daras ken madagdagus a matarimaan dagitoy.
Innayon pay ni Engr. Somera nga aksionanda dagiti awag dagiti water-users uray aldaw ti Sabado ken Domingo agsipud ta inaldaw a nakasapulan ti danum iti panagbiag dagiti umili.
Insupusop pay ti Waterworks Superintendent a madagdagus a mataming/masolbar ti pakaseknan dagiti water consumers agsipud ta kankanayon latta met ti panagrekurida/monitor dagiti Collectors, Pifefitters ken Personnel a masakupan ti Cabugao Waterworks Office.
Nupay kasta, imbaga ni Mayor Edgardo “Ediboy” S. Cobangbang, Jr. iti panagsaritana iti imatang ti Pamilia-LGU kalpasan ti Flag Ceremony idi Hunio 15, 2015 nga agan-anus latta koma dagiti Personnel/Staff ti Cabugao Waterworks nga atendaran dagiti pagrebbenganda ken asikasuenda dagiti pakaseknan dagiti water-users ta tumartarabay met ti Munisipio iti pannakaalay-ay kadagiti tumaud a problema iti daytoy a benneg ti serbisio a para kadagiti umili. # (Web In-Action)
Iti agdama, maipatpatungpal latta ti water rationing kadagiti barangay a maseknan tapno makapagbibingay dagiti konsumidores iti masakupan ti service area ti waterworks ti suplay ti danum.
Kabayatanna, adda met latta dagiti connection line ti tubo a tarimaanenda gapu iti panagrukop wenno dadduma pay a pakaigapuan ti panagproblema iti distribution line. Ngem maaksionan daras ken madagdagus a matarimaan dagitoy.
Innayon pay ni Engr. Somera nga aksionanda dagiti awag dagiti water-users uray aldaw ti Sabado ken Domingo agsipud ta inaldaw a nakasapulan ti danum iti panagbiag dagiti umili.
Insupusop pay ti Waterworks Superintendent a madagdagus a mataming/masolbar ti pakaseknan dagiti water consumers agsipud ta kankanayon latta met ti panagrekurida/monitor dagiti Collectors, Pifefitters ken Personnel a masakupan ti Cabugao Waterworks Office.
Nupay kasta, imbaga ni Mayor Edgardo “Ediboy” S. Cobangbang, Jr. iti panagsaritana iti imatang ti Pamilia-LGU kalpasan ti Flag Ceremony idi Hunio 15, 2015 nga agan-anus latta koma dagiti Personnel/Staff ti Cabugao Waterworks nga atendaran dagiti pagrebbenganda ken asikasuenda dagiti pakaseknan dagiti water-users ta tumartarabay met ti Munisipio iti pannakaalay-ay kadagiti tumaud a problema iti daytoy a benneg ti serbisio a para kadagiti umili. # (Web In-Action)
Posted by Bayan ng Cabugao, Ilocos Sur at 8:44 AM
Subscribe to: Post Comments (Atom)


text:
Prose 91 - Burburtia
“Sapulem dagiti sungbat iti puseg ti baybay”
a kas ti perlas a naibingas kadagiti nakaungap a kabibi
gamengda a maiyaon, dalusan ken pasilengen.
Pinagbukkualnak! Wen binaonnak ama!
“Sapulem ti ubbog kadagiti agringringngat a daga”
addanto danum a pumsuak iti tiempo ti igaaw
agasdanto iti tunggal pannakawaw.
Pinagkalinak! Wen binaonnak ama!
“Sapulem ti aglaplapusanan a balitok”
ti katukad ti aglatlati a landok
asaen iti pudot kadagiti tumrem a ling-et.
Sarwagam! Wen binaonnak ama!
“Tiliwem dagiti nakanganga nga ikan”
a kas ti gasat a nakasaang
gammatan no tumpaw sakbay a lumned iti langalang.
Sippawem! Wen binaonnak ama!
“Tayaem dagiti binukel ti tudo”
kas ti gundaway nga agdadarandan
ubunem, singdanan agingga a dumardarang.
Pasgedam! Wen binaonak ama!
“Gangtam ti sinulbong iti tengnga ti law-ang”
Bagnosmonto’t pannakigubal no maiyaw-awan
Dana nga inka maasakan.
Binatukko, binukkualko, kinalik, sinarwagak, sinippawko, pinasgedak
Ama tinungpalko ida
Ngem aduda latta diak pay maibaga
Ti biag gayam kasla burburtia.
©august 8, 2006, jake f. ilac, signal village, taguig city


text:
Kanaig daytoy nga aktibidad iti pannakaselebrar ti Provincial Cooperative Month nga addaan ti tema: “Transformative Cooperative Advancing People, Planet, Prosperity and Peace”. Ken sub-theme: “Kooperatiba, sama-sama sa pagkandili ng kalikasan.”
Nagsarita ni Mr. Agapito P. Pablico, Chairman, Provincial Cooperative Union ken Presidente ti Ilocos Sur League of Civil Societies. Nagyaman iti anep dagiti nakipagmula, ti suporta ti LGU’s iti NGO’s kas kapartnerna itoy a gannuat a pannakaitultuloy ti panagmula ti kayo a mainayon a sarikedked ti sumagsaganad a henerasion.
Impeksa met ni Turod Brgy. Captain Inocencio Sadac, Chairman, Municipal Cooperative Development Council, Cabugao, ti panagyamanda iti suporta ti Gobierno Probinsial ken iti biang ti Gobierno Munisipal babaen iti liderato ni Mayor Ediboy S. Cobangbang, Jr. ti balligi daytoy a gannuat.
Iti programa ken panagringpas ti tree planting, naregget a nakipagtarabay da SBM Jemaima Tan-Yee, Chairman, Committee on Ecology and Environmental Management, LGOO Connie Quinola ti MLGO-Cabugao, ABC President, Rizal Brgy. Captain Teddy U. Soller ken dimmanggay pay dagiti kakapitanes ti barangays ti ili, opisiales ken mangisursuro, kasta met dagiti umili a pannakabagi iti nadumaduma nga opisina ken ahensia ken uray iti pribado a sektor.
Dagiti kangrunaan a sektor/asosasion a nangorganisar iti Tree Planting ket dagiti sumaganad: Cooperative Development Authority-Ilocos Sur, Provincial Cooperative Union-Ilocos Sur, Provincial Cooperative Development Council-Ilocos Sur, Municipal Cooperative Development Council-Cabugao, Provincial Government of Ilocos Sur, Local Government Unit of Cabugao, Ilocos Sur League of Civil Societies, Municipal Association of Non-Government Organizations, ken Kapisanan ng mga Brodkasters sa Pilipinas. # (Insurat ni JOED SABIO SAJONIA/ab photography)


text:
Karayan Angat
Ti Karayan Angat, tinawtawagan pay ti Karayan Bulacan ket ti karayan idiay Filipinas a mabirukan idiay Probinsia ti Bulacan. Daytoy ket agayus manipud iti kabambantayan ti Sierra Madre aginggana idiay Luek Manila. Adda dagiti tallo a penned a mabirukan iti kurso ti karayan, ti Angat, Ipo ken Bustos. Ti kadakkel ti pagayusan a labneng ti karayan ket ti 1,085 km2.[1] Ti Karayan Angat River ket labsanna dagiti ili ti Doña Remedios Trinidad, Norzagaray, Angat, Bustos, San Rafael, Baliwag, Plaridel, Pulilan, Calumpit, Paombong, ken Hagonoy. Ti karayan ket tumipon iti Karayan Pampanga idiay Calumpit babaen ti Karayan Bagbag.
Galeria[urnosen | urnosen ti taudan]
Ti Karayan Angat manipud iti Angat, Bulacan
Pannakakita ti Karayan Angat River ken Gen. Alejo S. Santos (Baliuag – Bustos, Bulacan)
Ti Karayan Angat River manipud iti rangtay Pulilan, Bulacan-Plaridel
Ti Karayan Angat (Ammo pay a kas Karayan Quingua) (manipud iti rangtay Angat, Bulacan )
Dagiti nagibasaran[urnosen | urnosen ti taudan]
- ^ "Archived copy". Naiyarkibo manipud iti kasisigud idi 2012-03-16. Naala idi 2013-06-18.
Dagiti silpo ti ruar[urnosen | urnosen ti taudan]
Midia a mainaig iti Karayan Angat iti Wikimedia Commons
Nagsasabtan: 14°53′31.89″N 120°52′9.12″E / 14.8921917°N 120.8692000°E


text:
TAGUDIN, Ilocos Sur – Maysa a tricycle driver ti pinaltogan dagiti dua a lalaki a nakamotorsiklo iti agsapa ti Pebrero 7 iti Barangay Bio ditoy nga ili.
Natay bayat ti pannakaagasna iti ospital ni Joseph Corpuz, 38, agnaed iti Barangay Del Pilar ditoy nga ili gapu iti sugatna iti nadumaduma a paset ti bagina.
Segun iti report, pinaltogan dagiti suspek a nakalugan iti single motor ni Corpuz bayat nga agur-uray iti pasaherona iti igid ti national highway ti nasao a barangay.
Naitaray ni Corpuz iti Tagudin General Hospital sa naiyalis iti San Fernando City ngem pimmusay iti nasao nga ospital.
Nakarekobre dagiti polis iti tallo a kapsula manipud iti cal. 45 iti nakapasamakan ti krimen.#


text:
CANDON CITY – Nagtungpal iti trahedia ti panagpipiknik dagiti agbabarkada gapu iti pannakalmes ti maysa a kaduada a barito iti kababayan ditoy.
Nalmes ni Reginald Gadingan, 16, residente iti barangay Talogtog, Candon City bayat ti panagdidigosda nga agkakadua iti Darapidap beach ditoy siudad.
Iti impormasion a naala ti Tawid News, napan nagpipiknik ken nagdidigos ti biktima ken kakaduana iti Darapidap Beach, idi mapapati a ginuyod ti dalluyon bayat ti panaglangoyda iti baybay.
Nangisayangkat iti search operation dagiti pannakabagi ti linteg, coast guard a nakabase iti San Fernando City, La Union ken dagiti mangngalap iti nasao a barangay ngem dida nasapulan pay ti biktima.
Nasarakan ti bangkay ti biktima iti agarup alas singko ti malem iti kabigatanna.#


text:
VIGAN CITY – Nainget a napagdedebatean iti session ti Konseho ditoy ti singasing a pannaka-monetized ti leave credits dagiti amin nga empleado ken opisial ti siudad.
Iti panangidatag ni Konsehal Everin Molina iti daytoy a singasing, kinunana a nasayaat daytoy ken dakkel a pakalag-anan dagiti empleado ta adda insigida a pangnamnamaan ken pagtarayanda no adda emerhensia nga agkasapulan iti pinansial dagiti pamiliada ket saandan nga umutang iti mainteresan.
Ngem kinontra ni Konsehal Loreto Quibilan, chairman ti committee on finance and appropriation, ti singasing idinto nga impaganetgetna a nasaysayaat a saan a maipakuarta dagiti leave credits tapno dakdakkel ti maawat dagiti empleado iti panagretiroda.
Pabor ni Konsehal Benjo Verzosa a ma-monetized dagiti leave credits no adda la ketdi pondo.
Iti proponer ni Molina a makabulan laeng a sueldo ti ma-avail ti empleado, insingasing ni Quibilan a maximum a 10 nga aldaw laeng ti mabalin nga awaten dagiti empleado ta agdepdepende iti kabaelan ti pondo iti siudad.
Naanamongan ti singasing a 10 laeng nga aldaw ti mabalin a mai-monetized a leave credits ngem agdepende iti desision ti local chief executive no mano ti kadagupan a pondo a mailatang.
Gapuen ta kalikagum ti kaaduan ti pannakaidatag ti figure a maala manipud iti opisina ti human resources management office ken budget, naitantan a naaprobaran ti proposal ni Molina.#


text:
SAN ILDEFONSO, Ilocos Sur – Mapapati a tapno makauna iti pagparkingan iti sanguanan ti Philippine Science High, inusar ti biktima ti short cut lane ngem saanna metten a nakontrol ti luganna a puon ti nakadungparanna iti maysa a kayo iti igid ti kalsada.
Naireport iti police station ditoy a napasamak ti aksidente iti barangay road a sakup ti Poblacion East ditoy nga ili idi agarup 11:45 ti bigat ti Enero 12.
Naitaray ni Amado Tamano y Pagador, 56, awanan asawa, ken residente iti Barangay Naglaoaan, Sto. Domingo, Ilocos Sur iti Northside Doctor’s Hospital, Guimod, Bantay ngem idi agarup 12:20 iti bigat ti Enero 15, pimmusay ti biktima.
Iti inisial a panagimbestiga dagiti polis, agpadaya ti napegges ti taray ti Honda TMX 155 a traysikel a minaneho ni Tamano ket iti asideg ti pagkurbaan ti nadakamat a lugar, inobertekan ti biktima ti maysa a traysikel nga inusarna ti short cut lane ngem mapapati a saanna a nakontrol ti manibela a puon ti nakadungparanna iti mahogany tree nga adda iti abagatanen a paset ti kalsada.
Kabayatanna, natuntonanen dagiti inbestigador ti akinkukua iti kotse a nangtaray iti nadungparna a motorsiklo sadiay Barangay Aggay, Bantay idi rabii ti Enero 12 a puon ti nakadundunoran ken nakaiyospitalan dagiti tallo a naglugan iti motorsiklo.
Iti kaudian a report manipud iti Bantay police station, kas resulta iti pannakikoordinarda iti Land Transportation Office, naberipikada a nakarehistro ti kotse a mapapati a nainbolbar iti nasao a pannungpar nga addaan plate number XPF-343 ken ni Richard Oliver Sy Gan, #25 Tandang Sora, Kalookan City.
Segun iti polis-Bantay, mapatulodan ni Oliver iti surat/summon nga agreport iti police station tapno mapagsaludsodan mainaig iti kotsena a Mitsubishi Lancer JT GLS 1 nga addaan plate no. XPF-343.
Maipalagip nga idi agarup 8:00 ti rabii ti Enero 12, agdaldaliasat nga agpalaud iti national highway ti Barangay Aggay, Bantay, Ilocos Sur ti Mio motorcycle a minaneho ni Florante Tangonan y Riduca Sr, 44, naasawaan, ken residente iti Pudoc Centro, San Vicente, Ilocos Sur, kasakayna dagiti kalugaranna a da Hazel Clarisse Tapiseria y Bundoc, 18, balasang, ken Jerome Tapiseria y Bundoc, 15 idi dinungpar ti kotse a naggapu iti kasungani a direksion a nakaigapuan iti pannakadundunor dagiti tallo a biktima ken nakaiyospitalanda iti Northside Doctor’s Hospital.
Ngem imbes a sinardengan ti naglugan iti kotse dagiti biktima, naglibas ketdi a dagus kalpasan ti insidente. (Tawid News Team)


text:
Potosintesis
Ti potosintesis ket isu ti proseso nga us-usaren dagiti mula ken dagiti dadduma pay a autotropiko nga organismo tapno pagbaliwenda ti enerhia ti lawag , kadawyan a manipud iti Init, iti kimiko nga enerhia a mabalin a mausar a pangsungrod kadagiti tignay ti organismo. Dagiti karbohidrato, a kas dagiti asukars, ket masintesado manipud ti karbon dioksido ken danum (isu a gapuana ti nagan a potosintesis, manipud ti Griego φώto- [poto-], "lawag," ken σύvθeσις [sintesis], "pagtitiponen") iti las-ud ti proseso. Ti oksiheno ketmaibbatan pay, a kaaduan kadaitoy a kas rugit a produkto. Kaaduan kadagiti mula,kaaduan kadagiti algas, ken cyanobakteria ket agaramid ti proseso iti potosintesis, ken tinawtawagn dagitoy kadagiti potoautotropo. Ti potosintesis ket mangtalinaay ti atmosperiko a kaadu ti oksiheno ken kaaduan a mangipaay kadagiti enerhia a kammasapulan para iti amin a biag iti Daga,[1] malaksid para kadagiti kuimioautotropo, a gumun-od ti enehia babaen kadagiti oksidatibo a reaksion ti kimiko.
Dagiti nagibasaran[urnosen | urnosen ti taudan]
- ^ Bryant DA, Frigaard NU (Nobiembre 2006). "Panagipalplawag ti prokariotiko a potosintesis ken pototropia". Trends Microbiol. 14 (11): 488–96. PMID 16997562. doi:10.1016/j.tim.2006.09.001.
Dagiti silpo ti ruar[urnosen | urnosen ti taudan]
Midia a mainaig iti Potosintesis iti Wikimedia Commons


text:
Blancoa
Ti Blancoa ket ti henero iti bugbugtong a sebbangan ti perenial a yerba iti pamilia ti Haemodoraceae ken endemiko iti abagatan a laud ti Akinlaud nga Australia.
Ti bugbgtong a sebbangan ti henero ket ti Blancoa canescens, a makunkuna iti Winter Bell iti Ingles. Daytoy ket addaan iti agtungtung-ed a derosas a sabsabong, agririmpuok ken agtubo iti agarup a 40 entimetro iti katayag.[1]
Ti henero ket nainaganan kenni Francisco Manuel Blanco, ti Kastila a prayle ken botaniko.
Dagiti nagibasaran[urnosen | urnosen ti taudan]
- ^ "Blancoa cansescens". FloraBase. Departmento ti Enbiromento ken Konserbasion, Gobierno ti Akinlaud nga Australia.


text:
Sarita ni Jobert M. Pacnis
Maudi a paset
“Kayatak man a basbasaen ‘diay kolum ni Judge Costales,” intal-ona ti anteohosna idinto nga impakanna iti makiniliana (wen, saan nga agus-usar iti kompiuter) dagiti tallo a bondpaper nga adda carbon paper iti nagbabaetanda. “Nagmayat man ti panagipatarusna iti Iluko. Kasla koma ‘diay plaintiff… agidardarum.”
Apagisu a malpasna dagiti rantak idi simrek iti opisinana ni Konsehal Cenal a kabarioak idiay Caiingat Cayo. Nakapetpet iti nalukot a pappapel.
“Naimbag nga agsapam, abogado,” inkablaawna.
“Kasta met,” insubad ni atorni. “Agtugawka…”
“Tenkiu, abogado.” Inabaynak ni Konsehal Cenal iti pang-uppat a tugaw a narra iti sango ti lamisaan ni Atty. Utanes. “Addaka met, barok,” intaliawna kaniak. Mapanen a singkuentana. Nabaneg a napudaw; adda panagkakaingasda ken JV a putot ti dati a Presidente.
“Wen, konsehal. Umayak agpa-affidavit,” insungbatko.
“Atoy met SALN-ko ti papirmaak ken ni abogado,” kinunana. “Narigat no diak agipasa ta madaksanak, di kadi, abogado?” inkitana ken ni Atorni tanes.
“Ay, wen, a!”
“Pagtrabahuam itan?” sinaludsodna kaniak.
“Awan, konsehal,” kinunak.
“Di met nagisuroka dita CHS?” ti naggapuak a pribado a pagadalan ti kayatna a sawen.
“Wen, konsehal. Ngem nagikkatakon; tallo tawenen ti napalabas.”
“Ania ngarud itan?”
“Madamaak nga agpapa-assess iti pampubliko a pagadalan, konsehal.”
“Kaano pay?”
Imbagak. “Isu ngarud dagitoy ipagpagnak manen a pappapel, konsehal.”
“Alla, apay a dika pay nakastrek?” immulagatna. “Nabayagka met gayamen nga agap-aplay!”
“Wen ngarud, konsehal. Ngem anus laeng, a.” Pinasarunuak met iti sennaay.
“Umaykanto man ken ni mayor ta isaritaka kenkuana,” ni Mayor Alvarez ti kayatna a sawen. “Isu ti makaammo a makisarita ken ni Ma’am Biz,” ti prinsipal ti alma materko ken pagap-aplayak a mannursuro ti kayatna a sawen.
“Apay, masapul pay, aya, ti rekomendasion, konsehal?” inamadko.
“Wen, a.”
“Ket no adda met dayta assessment a pakarankinganmi. Mairamanto lattan iti RQA dagiti naganmi.” Rooster of qualified applicants ti kayatko a sawen. “Ket no adda makasapul a pagadalan iti mannursuro, kitaenda laeng ditoy no asino ti maitutop a maiserrek.”
“Ayna, awan, a, no kasta ti panagkunam. No gobiernonto met laeng ti serkam, masapul latta dayta ikakapetmo kadagiti politiko.”
Napamulenglengak. Naestoriak la ket ngarud ti kapadasak. Idi damok ti maki-ranking, sisiak laengen ti Math major iti asideg, uray payen iti cluster a nakaibilangan ti ilimi, para iti nabakante a PSB (provincial school board) iti alma-mater-ko. Naikkan ngamin iti item ti maestro nga akin-iggem itoy kadayta a bulan ti Disiembre. Ti ammok idi, siakon ti maawagan a mangala iti kina-PSB-na. Ngem nasdaawak laengen idi nadamagko nga adda naala a sabali. Ti dakesna, saan a naki-assessment. Nairana kano laeng a napan idi nagipasa (Disiembre) iti papelna para iti sumaruno nga assessment kadayta nga Abril.
Riniknak daydi. Siak a naki-assess, ken adda laeng iti aglawlaw, ken nagturpos pay iti nasao a pagadalan, saandak man la a nalagip idinto a sisiak metten ti bakante kadagiti lima a kaduak a Math major iti clustermi.
“Nakitam?” inyisem kaniak ni Konsehal Cenal. “Napolitikaka dita. No apay a naiselsel dayta a kunkunam, gapu ta adda la ketdi nangbak-ap kenkuana.”
Ngem di latta maaklon ti riknak ti ibagbagana. Ipetpetteng latta ti panunotko a makastrekakto latta iti bukodko a panglakagan. Saan ketdi a gapu iti rekomendasion dita ti asino man a politiko!
“Isu nga umaykanto dita munisipio ta kaduaenka ken ni mayor,” kinuna manen ni Konsehal Cenal idi dinak nauray nga agsao. “Uray kasano kakualipikadoka, kunak manen, iti dayta ap-aplayam a trabaho, no gobiernonto met pay laeng, dikanto makastrek no saanka nga umamo kadagiti nabibileg. Saan ketdin, abogado?” inkitana ken ni atorni.
Immisem laeng ni Atorni Utanes.
“’Nia, umayka madamdama ta kuyogenka? Wenno umasidegkanto ‘ton umay ti grupomi ag-assembly meeting idiay barangaytayo. Asitgannakto a tugotmo dagiti pappapelmo ta kapatangta ni mayor.”
Saanak a nakatimek. Ta talaga a di maaklon ti riknak ti dumilpat iti sakaanan dagiti politiko tapno laeng makastrekak iti trabaho. Ken apay nga ita pay a masungad ti basingkawel a malagipnak? Kanayonkami met nga agdaydayanggos idiay bariomi.
“Sige, konsehal, umayakto…” kinunak lattan. “Ipagnak pay dagiti dadduma a masapsapulko.”
“Urayendakanto ngarud.”
Kunayo la dayta ta panagpipili man metten, nakunak laengen iti nakemko.
Kalpasan a nakapagyamanak, ta dinak manen pinagbayad (a nangrugi pay idi naam-ammonak a mannurat), ken ni Atorni Utanes, nagpakadaakon.
“Agbayadkanto no addan trabahom,” sangkakunana.
Iti iruruarko, nataldiapak ti pagpigadan iti ridaw. Nalagipko la ket ngarud ti naikugtarko itay a pagpigadan ‘diay balay.
Ket kasla nakitak a nailamina dita ti rupa ni Konsehal Cenal ken ti empleado a nagpasedulaak itay.
Dinardarasko ti immulog. Ipagnak ketdi latta dagiti papelko iti bukodko a panglakagan!
No awanto latta, anus latta. Ken anus latta a dumngeg kadagiti sasao ni baket. Ta no kariarem ti baket, awan ti kakinnepkep!#


text:
Dakkayang
Ti dakkayang (wenno dakayang ken dukayang)[1] (Echinochloa colona) ket maysa a kita ti ruot a nagtaud manipud iti tropikal nga Asia. Daytoy idi ket dati a naidasig a kas maysa a sebbangan ti Panicum. Daytoy ti naatap a tinaudan iti naimuyongan nga apit ti sereal nga Echinochloa frumentacea, ti sawa a sabog.[2] Adda met dagiti taksonomo a mangtrato ti taksa a kas agmaymaysa a sebbangan, iti daytoy a kaso dagitinaimuyongan a porma ket mabalin met a tawagan a kas ti E. colona.
Nakaiwarwarasan[urnosen | urnosen ti taudan]
Daytoy a ruot ket adda kadagiti amin a tropikal nga Asia ken Aprika iti taltalon ken igid ti kalkalsada. Naturalisado daytoyen idiay Amianan nga Amerika.[3]
Dagiti nagibasaran[urnosen | urnosen ti taudan]
- ^ Elmer, Merril (1925). Enumerasion ti mulmula nga agsabsabong ti Pilipinas, tom. 1. Pilipinas: Opisina ti Pagmalditan, Manila. p. 62. ISBN 978-1117720005.
- ^ Hilu, Khidir W. (1994). "Ebidensia manipud kadagiti marka ti RAPD iti ebolusion dagiti sabog ti Echinochloa (Poaceae)". Sistemika ti Mula ken Ebolusion. 189 (3): 247–257. doi:10.1007/BF00939730.
- ^ "Echinochloa colona". Natural Resources Conservation Service; Datos a batayan ti mulmula. USDA. Naala idi 9 Agosto 2013.
Dagiti silpo ti ruar[urnosen | urnosen ti taudan]
- Midia a mainaig iti Dakkayang iti Wikimedia Commons
- Echinochloa colona. UC Davis IPM.


text:
Salaysay ni Eden A. Alviar
NAPAPATAY dagiti 18 a kameng ti 44th Infantry Battalion ti Philippine Army kabayatan ti panangtambang kadakuada dagiti ginasut a kameng ti Abu Sayyaf Group sadiay Tipo-Tipo, Basilan kabayatan ti panangilagip dagiti Pilipino ti “Araw ng Kagitingan” idi Abril 9, 2016.
Maibasar kadagiti pakauna a report, mangisaysayangkat dagiti kameng ti Philippine Army iti operasion kontra kadagiti bandido idi maambus dagiti soldado. Mairaman kadagiti natay a soldado ti maysa a teniente, ken 17 nga enlisted personnel. Iti kaudian a report, agdagupen iti 31 a bandido dagiti napapatay kabayatan ti agtultuloy nga operasion. Maibilang kadagiti natay ket ni Mohammad Kattab, maysa a Moroko a terorista ken mapapati nga adda sadiay Mindanao tapno pagkaykaysaenna dagiti nagduduma a grupo ti terorista para ti panangitandudo ti Islamic extremism. Inaklon metten ti nagpaam-ammo a grupo nga Islamic State (Islamic State of Iraq and Syria) nga isuda ti nangilungalong dayta a panagambus. Ngem saan a kinompirmaran dayta ti AFP,
Naglak-am manen ti administrasion ti nakaro a kritisismo iti pannakapapatay dagiti 18 a soldado gapu ta dayta ti kaudian a pagteng a kaaduan ti bilang ti natay kalpasan ti trahedia a nagbanagan ti “Operation Exodo” sadiay Maguindanao idi Enero 25, 2015 a nakatayan dagiti 44 a kameng ti Special Action Force ti Philippine National Police tapno tiliwenda ti wanted a Malaysian a terorista. Nakaikuentro dagiti kameng ti SAF dagiti kameng ti Moro Islamic Liberation Army, Bangsamoro Islamic Freedom Fighter ken dadduma pay nga armado a grupo.
Kas kadagiti pamilia dagiti napapatay a SAF 44 Commando, adda dagiti naulila dagiti napapatay a kameng ti 44th Infantry Battalion ti mangkritikar ti gobierno iti nagbanagan ti operasion. Sinarungkaranen ni Presidente Benigno Aquino III dagiti nakaospital a nasugatan a soldado. Nakipagladingit payen iti massayag dagiti sumagmamano a napapatay a soldado ket indanonna ti saranay ti gobierno kadakuada. Dimmawat isuna iti dispensar kadagiti pamilia dagiti naulila.
Kiniddaw dagiti naulila a pamilia ti pannakaipaay ti hustisia kadagiti natay a soldado babaen ti pannakapaksiat ti ASG tapno malapdanen ti terorismo nga isaksaknap daytoy a grupo. Ngem kaanonto a mapaksiat ti gobierno daytoy a terorismo a grupo a nagramut sadiay Basilan?
Bearer of the sword wenno para iggem ti espada ti kaipapanan ti balikas nga Abu Sayyaf. Daytoy ti nagan para gerra ti pundador a ni Abdurajak Abubakar Janjalani. Sabali pay a nagan ti grupo ket Al Haratul Islamia, tignay a mangisaknap ti Islam para ti agwaywayas a pagilian dagiti Moro sadiay Mindanao babaen ti Jihad wenno holy war. Binukel ni Janjalani ti grupo sadiay Tabuk, Isabela, Basilan, kaduana dagiti mannikigubat a Yakan ken Tausug a sigud a padana a kameng ti Mujahideen Commando Freedom Fighters a nakiranget kadagiti Soviet Army sadiay Afghanistan idi Dekada 80. Sinanay ida dagiti ahente ti Central Intelligence Agency ti United States of America ta madama pay laeng idi ti cold war-da ti sigud nga Union of Soviet Socialist Republic.
Bayat ti kaadda ni Abdurajak sadiay Afghanistan, nagayyemna dagiti kangrunaan a patron ken lider dagiti Taliban ken grupo nga Al Qaeda – daydi Osama Bin Liden ken Ramzi Yousef nga utek ti September 11, 2001 Terorist Attack sadiay America. Nagawid ni Abdurajak iti Basilan idi panawanen dagiti Ruso ti Afganistan, ket binukelna ti ASG babaen ti tulong a pondo da Bin Laden ken Yousef a naidalan iti maysa nga Islamic foundation.
Nadaras ti idadakkel ken ibibileg ti ASG. Adu dagiti nagkameng nga agtutubo a Muslim nga induron ti ideolohia ken pannakaallukoy iti pammati ti Islamic fundamentalism gapu iti kinapanglaw, kinakurang ti adal, ken gura kadagiti Kristiano ken iti gobierno. Nangrugi a naglatak ti ASG idi 1993 idi nagkidnapda kadagiti prominante a tattao sadiay Western Mindanao.
Idi 1994, sinangaili ti ASG iti Pilipinas da Yousef ken dagiti 24 nga international terrorist a nagpammarang a negosiante. Sinanay da Yousef dagiti napili a kameng ti ASG iti panagbomba tapno adda kaduada a mangisayangkat ti planoda a mangpapatay ken ni Papa Juan Pablo II kabayatan ti isasarungkarna iti Pilipinas para ti World Youth Day idi Enero 1995. Ngem natakuatan dagiti operatiba ti Philippine National Police ken Armed Forces of the Philippines ket napengdan ti plano. Natakuatan pay ti plano dagiti terorista a mangisayangkat ti “Oplan Bojinka” (loud explosion” nga aggigiddan a pannakapabettak dagiti komersial nga eroplano ti Estados Unidos. Natiliw pay dagiti ahente ti Federal Bureau of Investigation ni Yousef ken dagiti kaduana a terorista sadiay Pakistan.
Naglatak manen ti ASG idi Abril 4, 1995 idi nagpuor ken nagpapatayda kadagiti limapulo a sibilian iti poblasion ti Ipil, Zamboanga del Sur. Idi napapatay ni Abdurajak idiay Lamitan, Basilan kabayatan ti pannakirangetna kadagiti kameng ti 908th PNP Provincial Mobile Group idi Disiembre 18, 1998, simmukat kenkuana ti adingna a ni Khadaffy Janjalani. Nangrugin a nabingbingay iti nagduduma a paksion ti ASG. Idi natiliw ken napapatayen dagiti dadduma a nagkauna a lider ti ASG ket ad-addan nga immadu dagiti paksion iti ASG.
Nagsasarunon dagiti terorismo nga insayangkat ti ASG nangruna ti kidnapping ken panagputolda ti ulo kadagiti hostage-da. Naglatak iti lubong ti grupo kadagiti insayangkatda a kidnap-for-ransom kadagiti ganggannaet a turista, misionario ken negosiante. Minilion a dollar dagiti mapapatin a nakolekta a ransom money dagiti ASG. Agingga iti agdama adda pay laeng dagiti kinidnap ti ASG ket dumawdawatda ti $1 Billion a ransom money. Agtultuloy met ti pananganup ti tropa ti gobierno kadakuada a gapu ti nakatayan dagiti 18 a kameng ti 44th Infantry Battalion ti Philippine Army.#


text:
Ebanghelio ni Maria Magdalena
Ti Ebanghelio ni Maria Magdalena ket masarakan iti Codex nga Akhmim, maysa a teksto a gnostiko ti of the apokripa a Baro a Tulag a naala iti Cairo, Ehipto idi 1896. Ngem sa laeng naipablaak daytoy idi 1955, kalpasan a rimmuar ti Biblioteka a Nag Hammadi. Sumagmamano kadagiti teksto ti Codex nga Akhmim ti adda met laeng kadagiti teksto ti Nag Hammadi, ngem awan ti "Ebanghelio ni Maria Magdalena." Iti popular a literatura, am-ammo daytoy kas Ebanghelio ni Maria Magdalena, nupay kasta saan a nadakamat iti teksto ti "Magdalena" ket mabalin a ti Maria ket maysa kadagiti innem a Maria iti Baro a Tulag.
Ti teksto ti Ebanghelio ket kangrunaan a maseknan iti
- mortalidad ken ti nagtaudan ti mortalidad kas bunga ti demi-urge
- iyuuli ni Jesus
- ti iyuuli ti kararua segun iti gnostisismo
Akinruar a silsilpo[urnosen | urnosen ti taudan]
- Ebanghelio ni Maria
- Ebanghelio ni Maria: (sinkretiko a teksto, nairaman dagiti Koptiko ken nasapsapa a Griego a kopkopia)
- Ebanghelio ni Maria (sabali pay a teksto)